WUJUDKAN BLOK TAMBAHAN

SERIAN: Kerajaan Sarawak bersetuju untuk mewujudkan blok tambahan di Pusat Tahanan Kem Semuja untuk menempatkan orang tahanan bagi mengelakkan penularan Covid-19 di pusat tahanan berkenaan.

Ketua Menteri Datuk Patinggi Abang Johari Tun Openg berkata, pusat tahanan yang ada kini menempatkan terlalu ramai orang tahanan.

“Kita tidak dapat menunggu, Kerajaan Sarawak akan membantu Jabatan Imigresen untuk mewujudkan pusat tahanan sementara ini untuk menempatkan orang tahanan.

“Saya serahkan kepada Jabatan Kerja Raya (JKR), yang pentingnya ada bangunan. Asal sahaja mereka dapat mempunyai nisbah yang betul untuk menempatkan orang tahanan yang mana mesti ada penjarakan fizikal di antara dan yang kena tahan.

“Kalau mereka (JKR) kata tiga blok, kita bina tiga blok, kalau mereka cakap empat blok kita akan tambah, asal ada ruang.

“Oleh itu, saya telah bersetuju untuk mewujudkan lagi blok tambahan supaya tempat kuarantin sementara ini dapat menempatkan sepuluh orang dalam satu bilik sekali gus mengurangkan jangkitan Covid-19 di kawasan ini,” katanya.

Beliau ketika ditemui media selepas mendengar taklimat di Pusat Tahanan Kem Semuja, di sini, semalam.

Mengulas lanjut, Abang Johari menyimpulkan terdapat dua sebab utama yang menyumbang kepada penularan Covid-19 di pusat tahanan berkenaan seperti pelaksanaan Prosedur Operasi Standard (SOP) yang tidak dipatuhi dan keadaan tempat tinggal.

“Saya rasa kesimpulannya, mungkin ada kelemahan daripada SOP iaitu dari sudut ujian rt-PCR yang tidak dipatuhi dengan SOP yang sebenar ini kerana biasanya mereka ini diuji di satu tempat dahulu sebelum dibawa ke tempat ini tetapi mungkin ada kelemahan dalam proses tersebut.

“Pekara kedua pula kita diberi taklimat bahawa dalam satu blok mempunyai tahanan yang begitu ramai iaitu 75 tahanan dalam satu blok.

“Saya rasa kalau tidak ada Covid-19 ianya okay tetapi dengan adanya Covid-19 ini ia terlalu padat untuk menempatkan orang tahanan yang begitu ramai dalam satu bilik,” ujarnya.

Justeru itu, kerajaan negeri akan membantu Jabatan Imigresen untuk mewujudkan pusat tahanan sementara bagi menempatkan orang tahanan.

Selain itu, beliau berkata kerajaan akan bekerjasama untuk memperbaiki cara pelaksanaan Prosedur Operasi Standard (SOP) di kawasan berkenaan.

“Namun begitu, yang sangat penting kita jaga kita ini yang penting dan apa yang kita dapat bantu kerajaan negeri akan membantu.

“Oleh itu, saya berharap dalam masa beberapa hari ini kita dapat menurunkan jumlah jangkitan Covid-19 dan rakyat Sarawak sentiasa mematuhi SOP yang telah ditetapkan,” katanya lagi.

Turut hadir, Menteri Kerajaan Tempatan dan Perumahan, Dato’ Sri Dr. Sim Kui Hian, Timbalan Menteri, Datuk Amar Douglas Uggah Embas, Menteri Pendidikan, Sains dan Teknologi, Datuk Amar Michael Manyin Jawong, Ahli Parlimen Serian, Dato’ Sri Richard Riot Jaem dan Pengarah Jabatan Kesihatan Negeri, Dr. Chin Zin Hing.

Oleh JEAKQLEYN YACHO

See author's posts


Kerajaan bantu komuniti perniagaan PKS

CHERYL LAW

KUCHING: Komuniti perniagaan akan mengalu-alukan sebarang
bentuk bantuan kewangan dari kerajaan untuk membantu perniagaan terutamanya
Perusahaan Kecil dan Sederhana (PKS) untuk mengatasi kesulitan dan cabaran yang
dijangkakan dari kemerosotan ekonomi setelah tempoh Perintah Kawalan Pergerakan
(PKP), kata Setiausaha Agung Persekutuan Perniagaan Sarawak Jonathan Chai Voon
Tok.

Menurut Jonathan, Pakej Bantuan Khas Sarawakku Sayang 2.0
(BKSS 2.0) bernilai RM1.1 bilion untuk meringankan beban Perusahaan Kecil dan
Sederhana (PKS), perusahaan mikro, penjaja dan peniaga kecil ketika penularan Covid-19
seperti yang diumumkan oleh Ketua Menteri, Datuk Patinggi Abang Johari Abang
Openg akan meningkatkan keyakinan pengusaha perniagaan untuk menghadapi cabaran
sukar pada masa hadapan.

 “Sesungguhnya,
kami berterima kasih kepada kerajaan Sarawak dalam mengakui bahawa PKS adalah
pemacu utama ekonomi Sarawak, yang membentuk lebih daripada 75 peratus daripada
sektor perniagaan kita, menyumbang 20 peratus kepada Keluaran Dalam Negara
Kasar (KDNK) Sarawak dan menyediakan kira-kira 600,000 pekerjaan untuk rakyat
Sarawak,” kata beliau.

Empat Langkah Tambahan di bawah BKSS 2.0

Jonathan
memberitahu, Pakej bantuan kedua terdiri daripada empat langkah,
termasuk Pinjaman Mudah Tanpa Faedah kepada PKS, pemberian Geran Khas Berjumlah
RM1,500 kepada Penjaja Dan Peniaga Kecil, dan Pengecualian Sewa kepada PKS
dalam Sektor Operasi Runcit di premis milik syarikat berkaitan kerajaan (GLC)
negeri boleh dilihat sebagai lapisan gula pada kek selain bantuan dan langkah
yang diberikan oleh kerajaan Persekutuan di bawah Pakej Rangsangan Ekonomi
Prihatin yang diumumkan oleh Perdana Menteri baru-baru ini.

 Pinjaman mudah tanpa faedah kepada
PKS

“Bagaimanapun, kita perlu mendapatkan lebih banyak
maklumat tentang pinjaman mudah tanpa faedah yang disediakan kepada PKS negeri
dengan kerjasama Maybank, Hong Leong Bank dan RHB Bank kerana terdapat laporan
yang bertentangan di media dimana salah satu melaporkan bahawa ia akan mengikat
dengan dana bantuan khas Bank Negara, dengan kerajaan negeri menyerap kos
faedah selama 42 bulan sedangkan ada yang melaporkan bahawa ia akan menjadi
aplikasi bebas untuk kemudahan setara dengan gaji pekerja 6 bulan untuk membiayai
pembayaran gaji pekerja daripada PKS yang berkenaan,” tambahnya.

See author's posts


Doa untuk KRI Nanggala 402

JAKARTA: Anggota keluarga kru kapal selam Angkatan Laut Tentera Indonesia (TNI) KRI Nanggala 402, kelmarin memberikan penghormatan terakhir dengan menabur kalungan bunga dan berdoa di lokasi kapal itu tenggelam.

Anggota keluarga kepada 53 kru kapal berkenaan dibawa menggunakan kapal TNI, dr. Soeharso (SHS)-990 dari Pelabuhan Ketapang Banyuwangi ke perairan Bali, di lokasi kapal malang itu tenggelam pada kedalaman 838 meter.

TNI dalam satu kenyataan berkata upacara berkenaan dipimpin Ketua Staf Angkatan Laut TNI, Laksamana TNI Yudo Margono.

Kapal TNI dr. Soeharso itu turut diiringi lima kapal TNI yang lain semasa upacara berkenaan, serta  MT. Swift Rescue dari Singapura dan MV. Mega Bakti milik Tentera Laut Diraja Malaysia yang turut membantu dalam operasi pencarian sebelum ini.

Pada 25 April, Panglima TNI Hadi Tjahjanto mengumumkan KRI Nanggala-402 tenggelam dan semua kru terkorban, selepas kapal selam itu dilaporkan hilang pada 21 April.-Bernama

See author's posts


Pembinaan Jambatan Batang Lupar 1 dijangka siap tahun depan

SIMANGGANG: Pembinaan projek Jambatan Batang 1 bernilai RM848 juta di sini mungkin boleh siap lebih awal, tahun depan.

Ahli Dewan Undangan Negeri (ADUN) Lingga, Dayang Noorazah Awang Sohor berkata hasil pemantauannya sebelum ini mendapati proses pembinaan Jambatan Batang Lupar 1 sepanjang 5.1 kilometer itu kini sudah mencapai tahap separuh siap dengan projek itu pada asalnya dijangka siap pada 6 Januari 2025.

“Mungkin 2025 adalah jangkaan siap keseluruhan bagi projek ini untuk kawasan Batang Lupar kerana ia turut melibatkan kerja pembinaan jalan dari kedua-dua arah jambatan berkenaan.

“Namun untuk jalan Lingga ke Sebuyau, saya sasarkan siap pada 2024. Apabila siap nanti, Jalan Lingga-Sri Aman-Betong akan menjadi laluan utama dengan projek ini dianggap sebagai salah satu projek terhebat yang diberi oleh kerajaan kepada kita di sini,” katanya.

Beliau berkata demikian ketika berucap pada majlis makan tengah hari bersempena sambutan Tahun Baharu Cina 2023 di sebuah hotel di sini hari ini.

Dayang Noorazah juga berkata, beliau ada menerima rungutan daripada penduduk dari kawasan Bakong dan Kampung Hilir yang khuatir akan berlaku kesesakan apabila Jalan Sri Aman-Betong sudah menjadi laluan utama nanti.

“Bagaimanapun rungutan mereka bukanlah atas dasar pembangunan. Penduduk di kawasan itu lebih risau terhadap kesesakan. Perkara ini akan saya bincangkan bersama Residen sebelum ia menjadi satu isu,” katanya.

Hadir sama Penasihat Khas kepada Premier Sarawak, Dato Sri Rohani Abdul Karim, Residen Bahagian Sri Aman, Abang Mohamad Porkan Abang Budiman, Pegawai Daerah Lingga, Frank Lani, Temenggung Kueh Aik Seng, Penghulu Kang Tai Kong, Kapitan Robin Hii Ngiik Chuang dan Kapitan Kuek Sai Kiong.

Majlis itu dianjur bersama oleh Jawatankuasa Kemajuan dan Keselamatan Kampung (JKKK) Cina Pasar Lingga, JKKK Cina Pasir Panas dan Soon Heng Benevolent Lingga.

Majlis turut diserikan lagi dengan upacara ‘Chai Chim’, menggaul Yee Sang, cabutan bertuah dan penyampaian angpau serta hamper makanan terhadap warga-warga emas yang hadir di situ.

Oleh VALENTINE NGUMBANG

See author's posts


Paul Yong diperintah bela diri tuduhan rogol

IPOH: Mahkamah Tinggi di sini semalam memerintahkan Ahli Dewan Undangan Negeri (ADUN) Tronoh Paul Yong Choo Kiong membela diri atas pertuduhan merogol pembantu rumah warga Indonesia, dua tahun lepas.

Hakim Datuk Abdul Wahab Mohamed membuat keputusan itu selepas mendapati pihak pendakwaan berjaya membuktikan kes prima facie ke atas tertuduh di akhir kes pendakwaan.

Mahkamah menetapkan 15 dan 16 Februari depan untuk Yong, 51, membela diri.

Yong didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebat, jika sabit kesalahan.

Hakim Abdul Wahab dalam penghakimannya berkata pihak pendakwaan berjaya membuktikan elemen-elemen utama iaitu kemasukan pada kemaluan, kejadian seks tanpa kerelaan selain keterangan saksi termasuk mangsa yang konsisten sepanjang perbicaraan walaupun diasak bertubi-tubi oleh pihak pembelaan.

“Berdasarkan pemerhatian dan pertimbangan saya sewaktu pendakwaan, sesi soal balas peguam, bukti-bukti barang kes, maka penilaian saya mendapati bahawa pendakwaan berjaya menunjukkan kes prima facie.

“Kenyataan saksi termasuk mangsa juga diambil kira iaitu mangsa cuba melawan, meronta, berteriak sewaktu kejadian tapi tidak didengari kerana bilik tertutup. Malah mangsa juga tidak boleh melawan kerana tertuduh berbadan besar dan wujudnya perlakuan seks tanpa kerelaan,” katanya.

Hakim Abdul Wahab sewaktu membacakan keputusan kira-kira 45 minit itu berkata, beliau juga mengambil kira keterangan pakar bahawa wujudnya penetrasi sehingga menyebabkan koyakan baharu pada kemaluan mangsa.

Pendakwaan dikendalikan Pengarah Pendakwaan Negeri Perak, Azlina Rasdi bersama Timbalan Pendakwa Raya, Liyana Zawani Mohd Radzi dan Mohd Fitri Sadarudin, manakala Yong diwakili peguam Datuk Rajpal Singh dan Salim Bashir.

Sementara itu Rajpal ketika ditemui di luar perkarangan mahkamah berkata pihaknya akan mengemukakan sekurang-kurangnya empat saksi semasa prosiding membela diri  dan anak guamnya akan memberikan keterangan secara bersumpah.

Pada 28 September 2021, pihak pendakwaan telah menutup kesnya selepas memanggil 23 saksi termasuk dua saksi terlindung, untuk memberi keterangan sepanjang perbicaraan kes itu yang bermula pada 5 April lepas.

Mahkamah menetapkan tarikh untuk keputusan selepas selesai mendengar hujahan pihak pendakwaan dan pembelaan pada 16 November 2021.

Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

Yong didakwa di Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak. – Bernama

See author's posts


Wakil rakyat Sarawak dibenar masuk sekolah

RASMI… Dato Mohamad Alamin menandatangani plak perasmian bangunan baharu Sekolah Kebangsaan Anchi di Miri, semalam.

MIRI: Wakil rakyat kerajaan Sarawak dibenarkan memasuki sekolah kerana arahan yang dikatakan menghalang mereka daripada memasuki sekolah sebelum ini telah ditarik balik.

Perkara itu didedahkan oleh Timbalan Menteri Pendidikan II, Dato Mohamad Alamin semasa merasmikan bangunan baharu Sekolah Kebangsaan Anchi di sini, semalam.

Beliau berkata, keputusan itu (penarikan balik larangan itu) telah dibuat  oleh Kementerian Pendidikan Malaysia (KPM) dalam satu mesyuarat baru-baru ini.

“YB (wakil rakyat) kini dibenarkan masuk ke sekolah dan dialu-alukan untuk menyumbang serta menghulurkan bantuan kepada sekolah demi kesejahteraan pelajar,” katanya.

Tambah Alamin, mereka (wakil rakyat) tidak dilarang masuk ke sekolah, tetapi disebabkan situasi Covid-19 ketika itu, larangan itu perlu kerana Kementerian tidak mahu meletakkan pelajar berisiko (jangkitan Covid-19).

Pada majlis tersebut, Alamin merasmikan pembukaan bangunan baharu SK Anchi yang melibatkan dua blok iaitu blok bilik darjah empat tingkat dan satu blok pra-sekolah satu tingkat yang dilengkapi dengan perabot.

Projek pembinaan bangunan tersebut dimulakan pada 4 Jun 2020 bernilai RM 6.5 juta dan mengambil masa selama 18 bulan untuk disiapkan dan diserahkan kepada pihak sekolah pada 23 Februari lalu..

Projek itu dijalankan di bawah peruntukan RM1 bilion Kerajaan Persekutuan (untuk Sarawak) bagi membantu membaiki sekolah usang di negeri ini.

Dalam pada itu, Alamin turut berterima kasih kepada Premier Sarawak Datuk Patinggi Tan Sri Abang Johari Tun Openg atas kerjasama dalam menjayakan projek tersebut.

Jelas, setakat hari ini, bagi Fasa Satu, sebanyak 41 projek membabitkan pembaikan dan pemulihan sekolah usang di Sarawak diluluskan dengan kos RM350 juta.

“Lapan projek telah siap, 31 sedang berjalan dan dua lagi dalam peringkat awal pembinaannya,” katanya.

Turut hadir, Datuk Bandar Majlis Bandaraya Miri yang juga Ahli Dewan Undangan Negeri (ADUN) Pujut , Adam Yii dan Pengarah Pendidikan Sarawak Datu Dr. Azhar Ahmad.

Oleh LIONG CHAI LING

See author's posts


Sarawak terus tuntut autonomi kesihatan, pendidikan

NGILING BIDAI… Dato Sri Dr. Sim Kui Hian mengetuai upacara Ngiling Bidai Gawai Dayak 2022 anjuran SUPP Bawang Assan. Turut kelihatan ialah Datuk Francis Harden Hollis serta yang lain.

SIBU: Kerajaan Sarawak akan terus berusaha menuntut autonomi kesihatan dan pendidikan daripada Kerajaan Persekutuan seperti yang telah termaktub dalam Perjanjian Malaysia 1963 (MA63).

Timbalan Premier Sarawak, Dato Sri Dr Sim Kui Hian berkata, terdapat beberapa perkara yang sentiasa dirundingkan oleh jawatankuasa berbeza terlibat dalam ceramah MA63 yang diketuai oleh Timbalan Premier Sarawak, Datuk Amar Awang Tengah Ali Hasan.

“Salah satu daripadanya adalah autonomi kesihatan dan pendidikan, seperti jalan raya, apabila Kerajaan Persekutuan tidak membinanya, sekurang-kurangnya Kerajaan Sarawak boleh membinanya.

“Untuk pendidikan, kita terpaksa beri wang kepada Kerajaan Persekutuan untuk membaiki sekolah usang.  Begitu juga kesihatan, kita tidak boleh laksanakannya sendiri kerana dua perkara ini di bawah Kerajaan Persekutuan,” jelasnya kepada pemberita pada Majlis Ngiling Bidai Gawai Dayak 2022 anjuran Parti Rakyat Bersatu Sarawak (SUPP) Bawang Assan, semalam.

Menyentuh tentang cadangan pembinaan Pusat Kanser Sarawak, Dr Sim berkata, Sarawak masih perlu mendapatkan kelulusan daripada kerajaan persekutuan walaupun kerajaan negeri telah bersetuju untuk memberi pinjaman bagi projek itu.

“Kita tidak mahu rakyat di Sarawak terus menderita kerana kerajaan pusat kata mereka tiada wang. Jadi kesihatan dan pendidikan adalah antara senarai perkara yang kita mahu ambil semula dan jawatankuasa telah berunding mengenai perkara ini.

“Kerajaan persekutuan perlu memulangkan semula kira-kira RM6 bilion setahun untuk kesihatan dan pendidikan. Selain mengembalikan autonomi, mereka masih perlu memberi wang kepada kita (Sarawak) kerana cukai pendapatan dikutip kerajaan persekutuan dan 95 peratus royalti minyak,” jelasnya.

Katanya, Sarawak bertegas untuk mengembalikan autonominya ke atas pendidikan dan kesihatan kerana Sarawak boleh menguruskan perkara itu.

“Kami tahu apa yang perlu dilakukan, tidak seperti dahulu kami tidak mempunyai doktor dan pendidik yang mencukupi.

“Ingat Ketua Menteri kita Allahyarham Pehin Sri Datuk Patinggi Adenan Satem berkata 90 peratus guru yang mengajar di Sarawak mestilah orang Sarawak.

“Tujuan ini adalah antara langkah untuk mendapatkan semula autonomi kita. Kedua-dua ini sangat penting kerana apabila kita dapat mendapatkan kembali hak pendidikan kita, barulah kita boleh mempunyai silibus sendiri.

“Kami tidak mahu Kerajaan Persekutuan mengatakan kami kekurangan tenaga kerja, kepakaran dan pengalaman untuk mengembalikan hak pendidikan kami. Sebab itu kami semakin maju dan perlahan-lahan kami akan memiliki 100 peratus bakat kami sendiri,” tegasnya.

Justeru itu, Dr Sim menggesa semua rakyat Sarawak bersatu-padu dan memberikan sokongan bagi memastikan kemenangan besar Gabungan Parti Sarawak (GPS) pada Pilihan Raya Umum Ke-15 (PRU15).

“Kemenangan besar ini untuk memastikan GPS kuat dalam perjuangan menuntut autonomi kesihatan dan pendidikan daripada Kerajaan Persekutuan,” katanya.

Pada majlis tersebut, Dr Sim yang juga Presiden SUPP turut menyaksikan upacara angkat sumpah SUPP Pelawan dan Bawang Assan.

Turut hadir  Timbalan Menteri Pendidikan, Inovasi dan Pembangunan Bakat  II Datuk Francis Harden Hollis, Timbalan Menteri Kesihatan Awam, Perumahan dan Kerajaan Tempatan II Michael Tiang, Pengerusi SUPP Bawang Assan, Senator Robert Lau, Pengerusi SUPP Pelawan, Clarence Ting, Temnggong Datuk Vincent Lau, Temenggong Stanley Geramong Bandang serta yang lain.

Oleh AKUN GIMAN

See author's posts


Lebih banyak Pusat Kesihatan Komuniti diwujudkan

JOHOR BAHRU: Kementerian Pembangunan Wanita, Keluarga dan Masyarakat bercadang mewujudkan lebih banyak Pusat Kesihatan Komuniti di seluruh negara bagi membolehkan masyarakat mendapat akses kepada amalan hidup sihat dengan lebih mudah dan murah.

Menterinya, Datuk Seri Rina Harun berkata setakat ini, Pusat Kesihatan Komuniti pertama telah diwujudkan di Johor Bahru yang dikenali sebagai Azlinda Unity Wellness Centre (AUWC).

“Kalau boleh di peringkat permulaan, satu di setiap negeri. Ini inisiatif yang baik kerana Pusat Kesihatan Komuniti ini menyediakan perkhidmatan percuma melibatkan sesi perundingan dan senaman dengan peralatan gimnasium kepada golongan masyarakat yang menderita empat penyakit iaitu darah tinggi, diabetis, jantung dan obesiti.

“Bagi mereka yang tidak mempunyai empat penyakit berkenaan, mereka hanya dikenakan bayaran RM50 bagi 12 sesi perundingan serta senaman yang diselia pakar kesihatan dan pemakanan bertauliah,” katanya kepada pemberita selepas merasmikan AUWC di Balai Raya Taman Suria di sini semalam.

Beliau berkata, pusat kesihatan komuniti itu akan dibuka setiap hari, kecuali Ahad, bermula 9.00 pagi hingga 6.00 petang.

See author's posts


Thailand buka semula sekolah

BANGKOK: Thailand membuka semula sekolah awam di seluruh negara selepas ia ditutup 18 Mac lalu susulan pandemik Covid-19.Sebelum ini sekolah dijadualkan dibuka semula pada pertengahan Mei, namun kerajaan terpaksa melanjutkan tempoh penutupan selepas penularan wabak itu masih ditahap membimbangkan.Selepas tiga bulan ditutup, pelajar-pelajar perlu melalui fasa normal baharu di sekolah.Setiap pelajar diwajibkan memakai pelitup muka serta menggunakan pembersih tangan.

Selain itu, suhu badan setiap pelajar juga diambil bagi memastikan mereka tidak demam.Bagi pelajar, walaupun masih bimbang dengan keselamatan kesihatan mereka, namun pada masa sama teruja untuk kembali ke sekolah.

“Saya sangat teruja untuk kemabali ke sekolah selepas sekian lama. Saya rindu kawan-kawan dan guru, “ ujar salah seorang pelajar.“Saya masih bimbang mengenai Covid-19. Keboleh jangkitan itu tinggi memandangkan ramai pelajar di sini,“ kata pelajar lain pula.Pihak sekolah juga perlu memastikan semua rutin baru itu dipatuhi para pelajar.Susunan di setiap kelas juga bertukar, mengikut penjarakan sosial seperti yang diarahkan.“Bagaimana kita dapat mengajar dan membiarkan pelajar menerima normal baharu dalam kelas.”Maksud saya, yang pertama kita perlu bernteraksi dengan mereka, perlu jaga penjarakan sosial. Kini dunia dah berubah,” ujar seorang guru.Selain sekolah, tempat hiburan berisiko tinggi seperti pub dan pusat urut juga boleh mula beroperasi pada Rabu.-AFP

See author's posts


Tungkun sebatang, nyadi senyadi sampai gian

SEMBILAN ari sepuluh bansa penyakit kanser ke ngambi nyawa kitai mensia bepun ari gian nginsap. Kategal gian, mayuh bala penginsap ditemu udah parai tumu, tauka parai lebuh baru manggai tengan umur.

Nyadi bansa penyakit kanser ti jampat ngambi nyawa bala penginsap nya baka sakit kanser perut, kanser rekung, kanser tusu (indu), kanser sarang anak (indu), kanser pebuyan, kanser lempuang enggau penyakit kanser ti bukai. Tu nitih ka siti pemadah ari Gerempung Riman Malaysia tauka National Cancer Society of Malaysia (NCSM) apin lama ti udah serimbai enggau kimpin menua tu nagang orang nginsap.

Nyadi orang penginsap patut nemu pengian sida nya mai lebih pengerusak ari pemanah ngagai sida. Endang amat sigi mayuh kebuah siku-siku mensia belabuh nginsap ke lalu ngujung ka sida nyadi gian insap. Siti ari kebuah nginsap nyangka nya kategal deka nguji laban begulai enggau bala pangan ke udah teleba nginsap tauka udah jadi penginsap. Lalu kesuah udah nguji, orang nya pan lalu nyadi gian.

“Mayuh kebuah orang mula nginsap. Bisi mega sida ke nyadi gian bepun ari deka ngelenyauka penusah enggau pemeba ati kategal mayuh macham kebuah. Bisi mega nginsap kena nginsurka gaya diri awakka diterima nyadi pangan tauka nyadi raban sekeda geng. Nyadi sekeda ari penusah ke ngachau runding bala sida tu ke ngujung sida nyadi penginsap nya ulih sida ari endur kereja baka ba opis enggau sebarang endur bukai. Ku runding sida tu, insap nya dikarapka ulih ngubat penusah sida nya. Enda sida nemu gian nginsap nya mai penusah ke berat agi ngagai sida, iya nya baka belanja lebih enggau penyakit riman ke selalu ngujung ka sida parai tumu,” ku kaban sama sekula kelia Dr Wong Howe Tung ke bisi klinik iya empu di Kuching ditu.

Ba senentang belanja ke lebih besai kena meli insap, Gerempung Pengerai Dunya tauka World Health Organisation (WHO) udah madah ka ba menua Malaysia, 30 pesen ari gaji tauka belanja ulih siku-siku penginsap sebulan-sebulan dikena meli insap. Nyadi enti deka nemu berapa penyampau mata duit, bala penginsap ulih ngira bepun ari dua bungkus sehari kali enggau rega sebungkus. Nitihka penerang ke sama, bala penginsap di menua tu mayuh ari berasal ari ruang bilik ti kurang penatai pemisi.

Siti ari kebuah alai mudah nyadi penginsap laban kategal insap segerit tu bisi aja sebarang endur, lalu nadai besekat meli, nyau sepeneka ati. Orang ke nyual insap segerit ngira untung aja lalu taja pan bisi lalau ari perintah ba chara enggau jalai nyual sida nadai beduli ke nya tang sigi nyual ngagai sebarang sapa ke nyua duit soh sida.

Nya kebuah bala anembiak ke baru mansang, ke agi bau kerungan udah belabuh belajar nginsap. Kitai ulih meda ba kandang Bandaraya Kuching, bala anembiak sekula ke baru pansut ari pagar sekula lalu udah baka chuit nginsap, lalu nadai peduli kena peda pengajar enggau orang mayuh.

Perintah udah suah nikika rega insap, dalam kandang kurang lebih setaun ke udah tu. Lalu ke penudi iya tu tadi insap ditikika baru rega entara RM15.70 ngagai RM18.60 sebungkus insap segerit ke benama agi baka Benson & Hedges, Malboro, Salem, Dunhill, Mild Seven, Winston enggau sekeda segeri bukai. Taja pia, rega segerit ke niki nya meri peluang ngagai sekeda mensia ke kempang lalu mai mayuh segerit masuk enggau belalai. Nyadi ari tu bala penginsap  agi ulih majak meli insap kena nupi gian sida enggau mudah. Sekeda segerit  ke dijual belalai mimit  nya dibai masuk ngena mayuh macham jalai. Bisi mega segerit nya dibai terus ari menua USA lalu iya ke tulin tang ngerari ka chukai masuk.

Bisi ga sekeda bala kaban ke penginsap nya madah, udah bekau sida nginsap baka LA (ari Indonesia), endang tak enda nyamai agi insap baka Salem enggau chap ke berega agi nya. Tang bisi ga orang madah, insap murah nya mayuh bendar undan narkotin, ke tau ngujungka orang balat agi gian nginsap iya. Kebuah pia, laban insap murah nya nadai dijaga perintah undan narkotin iya laban dijual belalai tauka ‘ensuruk’ (baruh mija). Nyadi tu siti pekara ti balat agi mai pengerusak ngagai orang mayuh ti nginsap iya.

Nya alai, amat meh perintah udah niki ka rega sigarit, tang nya semina ngasuh mayuh agi sigarit ke berega mudah dibai masuk belalai, kelebih agi ari menua Indonesia. Reti nya rega ke niki nya semina kena nyekat orang meli sigarit ke manah agi, tang enda ulih nagang mensia nginsap.

Nyadi taja pan rega insap udah niki, tambah enggau mayuh bansa penyakit ke mudah nyerang tubuh kitai ketegal gian insap, mensia mayuh sigi enda mudah deka ngelengka sereta ngenyauhka diri ari insap. Nama kebuah pia? Uji tanya bala sida penginsap.

Kebuah pia, segerit tauka ruku enggau nginsap asap semakau bukai tu siti pengian. Nyadi gian nginsap tu baka gian dadah lalu tusah ka dibuai. Orang gian nginsap tu ukai orang besai tuai aja tang mayuh mega bala anembiak ke benung mansang lalu agi biak umur udah sama enggau. Ketegal tu, pengawa muai tauka ngapus ka gian tu siti ari pengawa ke enda tau enda dikemeranka perintah menua kitai.

Ba serata dunya tu, siku dalam lima iku anembiak ari baruh umur 19 taun diatu nya udah nyadi penginsap. Nyadi diatu kira bisi 80,000 ngagai 100,000 iku anembiak antara umur 13 – 15 taun belabuh nginsap tiap-tiap ari. Ba menua udah maju bisi 85 juta iku anembiak udah ampit kena tepuk asap ruku ba rumah sida tiap taun. Lalu ba menua ke benung tauka baru deka mansang kira bisi 625 juta iku anembiak ke udah ampit kena tepuk asap ruku baka ke udah kena sebut dulu tadi.

Nitih ka siti pansik, sebagi ari empat bagi anembiak ba genturung menua Pasifik Barat deka mati ketegal pengawa gian nginsap. Pansik nya mega madah ka sebagi ari tiga bagi bala anembiak ari baruh umur 30 taun dalam menua China deka mati laban nginsap. Bala ke mansik tu mega madah ka semakau deka munuh mensia ba dunya tu lebih ari semua bansa penyakit bukai baka pedis perut, TB, mati lus enggau mati beranak dichampur begulai.

Nyadi enti kitai ngira berapa pemayuh duit kitai ditunu ngapa nyadi asap sigarit, tentu kitai deka nemu udah nya manah agi duit nya kena kitai meli pemakai tauka utai dempa ke meri pengerai ngagai tubuh kitai. Kitai mega ulih ngena duit nya meli gari ke manah, tauka kena kitai nginsurka pelajar bala anak awak ka lebih pandai. Lebuh ngenang tu, kitai ulih ngira berapa duit tebuai ngapa.

Muai gian nginsap tu amat tusah tang iya meseti ulih enti kitai bebendar. Pengeran ati kitai ulih muai gian tu. Kebuah pia laban mayuh orang ke nginsap tu ukai ari tegal nginsap kena ngerai ka tubuh. Reti nya nginsap ukai ambi ka ubat kena ngerai ka tubuh tang mayuh agi nginsap ketegal rindu tauka deka nguji tang ujung-ujung nyadi gian. Mayuh mega nginsap ambi ka bisi gaya, bisi stail enggau mayuh macham kebuah bukai.

Taja pia, mayuh orang ke nginsap enda nemu sigarit nya deka munuh kitai enggau jampat. Nitih ka siti pansik apin lama ti udah, iya madah ka orang penginsap, lelaki enggau indu deka parai lebuh umur sida baru manggai ba 50 – 60 taun. Tang enti sida ngetu nginsap ba umur kurang lebih maia ke disebut nya, sida ulih ngemanjaika umur sida jauh lebih ari orang ke enda ulih muai gian nginsap.

ULIH TELESA EMPERAN

See author's posts


SCIB setuju tamatkan projek di Oman, Qatar

KUCHING: Sarawak Consolidated Industries Bhd (SCIB) telah bersetuju secara bersama dengan pelanggan serta subkontraktor berkaitan bagi menamatkan kontrak enam projek di Oman dan Qatar.

Syarikat kepakaran kejuruteraan awam itu dalam kenyataannya berkata perjanjian bersama penamatan kontrak dibuat selepas mengambil kira beberapa cabaran dalam Covid-19 yang telah mengekang ketersediaan tenaga kerja selain daripada masalah halangan perjalanan sehingga menjejaskan pengurusan projek.

“Penamatan kontrak ini dibuat selepas mengambil kira terma-terma mengenai penyelesaian penuh dan muktamad hutang serta penubuhan jadual berkenaan jumlah terhutang antara kedua-dua pihak kepada kontrak.

“Ia melibatkan semua pihak yang mengakui hutang yang terhutang sebagai muktamad termasuk penyelesaian hutang-hutang berkaitan sesama mereka,” kata SCIB.

Projek-projek yang terjejas akibat penamatan itu adalah enam vila di Qatar, yang pertama kali diumumkan pada Oktober 2019, sembilan vila di Oman, diumumkan pada Oktober 2019, 18 bangunan lima tingkat di Qatar, diumumkan pada April 2020, dua pusat perkhidmatan di Qatar, diumumkan pada April 2020, kerja-kerja sivil untuk projek air pencegah kebakaran di Qatar, yang diumumkan semasa Disember 2020 dan 20 vila di Oman, yang diumumkan pada April 2020.

Pengarah Urusan Kumpulan dan Ketua Pegawai Eksekutif SCIB, Rosland Othman berkata, keputusan mengenai penamatan itu dibuat selepas perbincangan dan kajian daya maju komersial projek-projek berkenan susulan situasi Covid-19 yang menyukarkan jadual perjalanan projek.

“Kami juga menghadapi masalah mendapatkan pembiayaan bagi projek-projek ini memandangkan keadaan pasaran semasa.

“Walaupun akan ada beberapa kesan, keputusan yang diambil untuk menamatkan kontrak adalah demi kepentingan jangka panjang syarikat serta pemegang sahamnya, penamatan kontrak datang dengan penyelesaian akhir dan tiada lagi penalti atau ganti rugi punitif yang dikenakan ke atas SCIB daripada pelanggan serta subkontraktor,” katanya.

Rosland berkata projek SCIB lain akan diteruskan seperti yang dijadualkan dan syarikat itu sedang mencari peluang di Malaysia termasuk ASEAN, yang mana ia akan memberi tumpuan kepada keperluan infrastruktur asas awam.

Ini juga memberikan kelebihan tambahan dalam kawalan kos dan tenaga kerja yang lebih murah manakala syarikat boleh memanfaatkan kekuatannya sebagai pengeluar konkrit pratuang serta Sistem Binaan Berindustri (IBS) terbesar di Malaysia Timur.

“Penawaran IBS dan penggunaan teknologi 3D akan memberi kami kelebihan daya saing, kerana projek akan menjadi lebih cekap dan boleh disiapkan dalam tempoh yang lebih pendek dengan bahan binaan berkualiti.

“Kami akan terus menangani cabaran landskap operasi yang tidak menentu dengan memastikan kos diuruskan dengan baik selain daripada mengambil langkah berhemat bagi memastikan kesinambungan perniagaan dan kemampanan,” katanya.

See author's posts


Kanak-kanak seronok jadi ‘anggota bomba’

SARIKEI: Seramai 30 kanak-kanak dan tiga guru pengiring dari Tadika Sinar Pelangi mengadakan lawatan ke Balai Bomba dan Penyelamat (BBP) Sarikei.

Yang lebih menyeronokkan ialah kanak-kanak ini mengenakan pakaian celoreng dan jaket bomba.

Ketua BBP Sarikei, PPgB Mahmudin Narudin berkata, turut diadakan demonstrasi pertunjukan ‘menakik turun’ dari anggota bomba yang bertugas.

“Mereka juga dibawa menaiki jentera dan seterusnya melakukan demonstrasi pemadaman kebakaran oleh kanak-kanak yang terlibat.

“Di akhir aktiviti, majlis ringkas diadakan bagi menyampaikan cenderamata sebagai tanda terima kasih dan sokongan diatas lawatan ke balai bomba kepada guru pengiring terlibat yang disampaikan oleh Pegawai Operasi Balai, PBK I Hasman Bakar,” katanya.

Lawatan itu diadakan pada pagi semalam bermula 9.00 pagi hingga 12.00 tengah hari.

Beliau berkata, pihaknya turut menjalankan taklimat pengenalan Jabatan, Kesedaran Keselamatan Kebakaran, taklimat Berhenti Rebah dan Guling serta Latihan Tatacara Pengendalian Alat Pemadam Api.

Oleh EARL ANEK

See author's posts


B Sathianathan ‘kerinduan’

PENGARAH teknikal Sarawak United FC, B Sathianathan tidak menafikan perasaan rindu untuk kembali berada di garisan teknikal tepi padang sebagai pengendali pasukan.

Sathianathan mengesahkan buat masa ini beliau akan membantu persiapan pasukan namun keputusan akhir mengenai kedudukannya hanya akan dapat ditentukan selepas pertemuan dengan presiden kelab, Datuk Posa Majais.

“Sebagai jurulatih, rasa rindu mesti ada. Biarlah ada keputusan akhir dulu baru boleh saya komen tentang kemunculan semula saya sebagai jurulatih.

“(Soal pelantikan tetap) kita kena tunggu dulu perbincangan bersama Datuk Posa. Tetapi selepas ketiadaan E Elavarasan, buat masa ini saya akan turut serta membantu pasukan melakukan persiapan,” katanya ketika dihubungi pemberita.

Sebelum ini, Sarawak United terpaksa melepaskan khidmat Elavarasan di saat akhir selepas jurulatih itu terpilih untuk mengisi jawatan penolong jurulatih kepada pengendali Harimau Malaya, Kim Pan Gon.

Mengulas mengenai sasaran Sarawak United di pentas Liga Super musim ini, Sathianathan berkata, target perlu dibuat dengan mengambil kira pelbagai aspek dan bukannya terus menjanjikan bulan bintang.

Bekas pengendali kebangsaan itu juga, selain cuba mengekalkan kedudukan di saingan utama pada 2023 selain cuba mengembalikan keseimbangan pasukan termasuk daripada aspek kewangan.

“Selepas apa yang berlaku, kalau boleh saya mahu lihat Sarawak dapat kekal dalam Liga Super. Ini kerana kami perlu bersikap realistik dalam membuat sebarang target.

“Kami pun tidak berbelanja besar dan langkah ini dilihat mampu utuk mengimbangi semula aspek kewangan kelab dan sebab itu saya merasakan kekal di Liga Super sudah memadai buat kami,” katanya.

Sekiranya Sathianathan disahkan sebagai Ketua Jurulatih baharu Skuad Kenyalang Emas, pengendali berusia 63 tahun itu dijangka tidak berdepan masalah besar untuk melaksanakan tugasnya memandangkan telah bergandingan dengan Elavarasan di kem Sarawak United sejak tahun lepas.

Selain itu, bekas pemain kebangsaan ini juga mempunyai rekod cemerlang dalam ‘resume’ selaku Ketua Jurulatih apabila pernah membawa Kelantan dan ATM meraih pelbagai kejayaan dalam saingan bola sepak tempatan.

Oleh ADI SAFARMAN

See author's posts


AgriCOP bantu pengusaha durian melalui cara penjagaan

NUR AIN OTSMAN

SERIAN: Sebuah Program Agriculture Community Outreach Programme (AgriCOP) telah dianjurkan oleh Jabatan Pertanian Serian bagi mendedahkan cara penjagaan durian yang lebih berkesan kepada para pengusaha durian di kawasan Serian.

Ahli Dewan Undangan Negeri (ADUN) Tarat yang juga Menteri Muda Pemodenan Pertanian, Tanah Adat dan Pembangunan Wilayah, Datuk Roland Sagah Wee Inn berkata , daerah ini cukup terkenal dengan longgokan gerai-gerai durian yang cukup sibuk di sepanjang jalan utama Serian ke Kuching apabila tibanya musim ‘raja buah’ itu.

“Kita bercita-cita menjadikan Sarawak sebagai pengeluar terbesar buah durian di Malaysia,” katanya.

Justeru, beliau berharap melalui program ini penduduk dapat menghasilkan sendiri anak benih durian.

Beliau berkata demikian pada program AgriCOp di Dewan Serbaguna Kampung Sira, Serian, kelmarin.

Dalam pada itu, turut diadakan ceramah pengurusan ikan air tawar bagi menggalakkan penduduk melibatkan diri dalam sektor penternakan.

Seterusnya beliau melepaskan sebanyak 10,000 ekor anak udang dan 6,000 anak ikan Tengadak di Tagang Kampung Sira serta penyerahan Cek MRP Tahun 2020 kepada 20 penerima dengan berjumlah RM260,000.

See author's posts


GPS begunaka mandat besai

SERIAN: Perintah Negeri di baruh Gabungan Parti Sarawak (GPS) begunaka mandat besai ari rayat di negeri tu kena neruska pelasar pemansang Sarawak nyerumba taun 2030.

Kepala Menteri Datuk Patinggi Tan Sri Abang Johari Tun Openg madahka, diatu beduk udah bemunyi enggau mayuh bengkah cherita tang ke beguna nya pelasar perintah patut diambi kira ungkup ke pemanah negeri tu jemah ila.

“Perintah Negeri udah ngembuan pelasar strategi pemansang Pengudah Covid-19 2030 (PCDS) nyerumba 2030.

“Pekara ke dipinta nya ngembuan mandat ke besai ari rayat neruska pekara pemasang kitai tu,

“Tu pekara ke beguna ungkup kitai enggau insyallah…kitai deka terus bekerejasama bejalaika pekara ke dikedekaka rayat Sarawak. Sehari tu kenyap nya udah nyadi nyata kelebih agi di Serian ditu,” ku iya.

Iya mansutka pekara tu lebuh bejaku ba Pengerami Bejadika Jalai Projek Pan Borneo Highway Sarawak Pakej 3, Jajaran Serian, kemari.

Abang Johari meri terima kasih ngagai Menteri Besai Datuk Seri Ismail Sabri Yaakob lalu nengah penembu Projek Pan Borneo Sarawak Pakej 3 nya nerangka pemesai kerejasama ke rapit di antara Perintah Besai enggau Perintah Negeri.

Ku iya, peneka perintah deka ngemansangka Sarawak enggau nya Serian diatu udah diubah nyadi sebuah bandar ke chukup manah sereta moden.

“Tu asil kitai segulai, perintah GPS bekereja rapit enggau Perintah Besai enggau kerejasama tu aku meri terima kasih ngagai Menteri Besai.

“Indah mayuh pekara ke dipejalaika lalu terus digaga olih iya sekeda nya bungkur internet nengah Program Rangkaian Digital Nasional (JENDELA),” ku iya.

Kitai benasit ketegal bisi perintah ke tegap di Malaysia di baruh pegai Menteri Besai,” ku iya baru.

Oleh JEAKQLEYN YACHO

See author's posts


299 dana daripada 18 IPD SPA KWSP 2023/2024 diluluskan

KUALA LUMPUR: Kumpulan Wang Simpanan Pekerja (KWSP) mengumumkan senarai kelayakan yang disemak semula bagi 299 dana daripada 18 institusi pengurusan dana (IPD) yang diluluskan di bawah Skim Pelaburan Ahli KWSP (SPA KWSP) dengan 184 dana layak ditawarkan kepada ahli untuk tempoh 2023/2024.

Menurut KWSP dalam kenyataan hari ini, daripada dana yang layak, sebanyak 149 dana atau 81 peratus adalah dana tempatan, dengan 104 dana atau 70 peratus adalah dana ekuiti.

Ketua Pegawai Pelaburannya Rohaya Mohammad Yusof berkata, buat pertama kali tahun ini, KWSP telah memasukkan dana unit amanah berasaskan pelaburan mampan dan bertanggungjawab (SRI) dalam senarai sebagai antara komitmen untuk menyokong pelaburan mampan serta mengarusperdanakan agenda kemampanan.

Beliau berkata, KWSP menjangkakan lebih banyak dana SRI yang memenuhi kriteria penilaian akan disenaraikan pada masa hadapan.

“Sebagai insentif untuk menggalakkan pelaburan ahli ke dalam dana berasaskan SRI, caj jualan dikurangkan untuk transaksi yang dibuat melalui platform dalam talian i-Invest KWSP daripada 0.5 peratus kepada sifar peratus; atau tidak lebih daripada 1.5 peratus untuk transaksi melalui ejen,” katanya dalam kenyataan sama.

Kesemua 299 dana yang diluluskan di bawah KWSP SPA ini dinilai setiap tahun berdasarkan kriteria yang telah ditetapkan oleh KWSP dan diluluskan oleh Kementerian Kewangan.

Dua kriteria kelayakan untuk penilaian dana termasuk prestasi yang konsisten serta prestasi relatifnya berbanding penanda aras dana.

Ambang kelayakan yang ditetapkan untuk kriteria ini disemak dari semasa ke semasa untuk memastikan hanya dana dengan kualiti tertinggi disenaraikan.

Menurut KWSP, di bawah SPA KWSP, ahli diberi pilihan untuk melabur dengan IPD sehingga 30 peratus daripada lebihan jumlah simpanan dalam Akaun 1 mereka, termasuk melabur dengan syarikat pengurusan dana amanah dan syarikat mandat persendirian, bergantung kepada kelayakan berdasarkan simpanan asas.

Rohaya berkata sejak pelancaran platform i-Invest pada 2019, kira-kira RM2.15 bilion telah diurusniagakan sehingga Disember 2022.

“Kami menggalakkan ahli untuk memanfaatkan i-Invest kerana menyediakan caj jualan pendahuluan lebih rendah berbanding saluran lain, lebih fleksibiliti, fungsi dan memudahkan ahli untuk melabur, berurus niaga dan memantau dana pelaburan dalam IPD,” katanya.

Beliau berkata ahli juga boleh mengakses maklumat lanjut berhubung kos pelaburan yang berkenaan dan sejarah prestasi dana.

Ciri penanda aras prestasi dana dalam platform turut membolehkan ahli membandingkan prestasi dana terpilih dengan prestasi penanda aras prestasi dana mereka, katanya.

Sehubungan itu, ahli disarankan untuk mengambil langkah berjaga-jaga dalam membuat sebarang keputusan pelaburan dan mendapatkan maklumat yang betul serta nasihat profesional sebelum membuat keputusan atau transaksi.

Mereka boleh merujuk kepada khidmat nasihat ahli KWSP di mana-mana cawangan KWSP di seluruh negara sebelum menyertai SPA KWSP.

Walaupun KWSP telah meluluskan dana-dana ini, ia bukan merupakan cadangan atau pengesahan untuk ahli melabur ke mana-mana dana tertentu.

Untuk senarai penuh dana unit amanah yang ditawarkan di bawah setiap IPD, ahli boleh merujuk kepada laman web KWSP di https://www.kwsp.gov.my/member/investment. – Bernama

See author's posts


KUALA LUMPUR: Pelabur antarabangsa kembali dalam sentimen jualan, menjual RM151.1 juta bersih ekuiti tempatan dari Isnin hingga Rabu, selepas pasaran meningkat semula untuk mencatatkan belian asing bersih pada minggu lepas, selepas jualan asing bersih untuk minggu ke-25 berturut-turut.

Pasaran ditutup pada Khamis sempena sambutan Maal Hijrah.

Pelabur asing memperoleh RM274.4 juta bersih dari Isnin hingga Jumaat pada minggu sebelumnya, manakala untuk tempoh antara Isnin dan Rabu, ia mencatatkan jualan bersih sebanyak RM28.9 juta.

Bagi minggu dari 17 hingga 19 Ogos, institusi tempatan mencatatkan belian bersih sebanyak RM216.6 juta berbanding jualan bersih sebanyak RM920.0 juta pada sepanjang minggu sebelumnya.

Sementara itu, runcit tempatan menjual RM65.6 juta dari 17 hingga 19 Ogos berbanding belian bersih sebanyak RM645.6 juta pada sepanjang minggu sebelumnya.

Ahli Ekonomi Bank Islam Malaysia Bhd, Adam Mohamed Rahim berkata, pelabur antarabangsa terus mencatat kemajuan di Bursa Malaysia apabila mereka membeli RM139.3 juta bersih ekuiti tempatan pada Isnin.

“Minat untuk mengambil risiko dalam pasaran didorong oleh langkah-langkah mudah tunai yang diumumkan oleh China. Bank Rakyat China menambah pembiayaan selama setahun bernilai US$101.0 bilion melalui kemudahan pinjaman jangka sederhana untuk menyokong bank-bank dalam persekitaran tekanan mudah tunai yang meningkat dan memastikan pemulihan ekonomi dalam sasaran,” katanya.

Bagaimanapun, beliau menyaksikan belian bersih asing selama empat hari berturut-turut di Bursa Malaysia berakhir pada Selasa berikutan pelabur luar pesisir mengeluarkan RM110.1 juta daripada pasaran ekuiti tempatan.

“Kebanyakan pelabur tidak memasuki pasaran berikutan AS mengumumkan sekatan ke atas Huawei Technologies Co. untuk mengurangkan akses syarikat China kepada cip yang boleh didapati secara komersial,” katanya.

Adam berkata kadar di mana dana antarabangsa menjual ekuiti tempatan meningkat kepada RM180.3 juta bersih pada Rabu berikutan pelabur asing mengambil keuntungan menjelang cuti umum pada Khamis.

Menambah kepada sentimen lemah, beliau berpendapat langkah Presiden AS Donald Trump membatalkan rundingan perdagangan dengan China pada hujung minggu lepas, menimbulkan persoalan berhubung persetujuan yang telah dicapai oleh kedua-dua negara itu pada tahun ini.

Sehubungan itu, katanya indeks CSI 300 China merosot 1.5 peratus pada Rabu, kemerosotan terbesar dalam tempoh hampir sebulan.

“Bursa tempatan turut ditutup rendah 0.2 peratus kepada 1,575.4 mata pada hari sama,” katanya.

Bagaimanapun, berbanding bursa Asia yang lain, iaitu Korea Selatan, Taiwan, Filipina, Indonesia dan Thailand, Malaysia mempunyai aliran keluar bersih asing ketiga terkecil sebanyak RM19.65 bilion pada asas setakat ini pada tahun ini, berpadanan dengan paras jualan bersih asing yang dilihat pada 2015, katanya.

Pada asas mingguan, FBM KLCI naik 12.53 mata kepada 1,577.12 pada Jumaat berbanding 1,564.59 pada Jumaat sebelumnya.

Mengenai masa depan, Adam menjangka kekurangan petunjuk baharu dari peringkat luaran dan tempatan akan memastikan bursa tempatan terkawal minggu ini.

Beliau berkata, satu-satunya data ekonomi utama yang akan dikeluarkan minggu ini ialah data perdagangan bagi Julai, yang dijangka akan menunjukkan pertumbuhan eksport yang berterusan.

Pakar pasaran percaya bursa tempatan akan dipengaruhi oleh laporan pendapatan korporat yang lemah, data ekonomi tempatan, kebimbangan mengenai hubungan antara AS dan China serta bagaimana Rizab Persekutuan AS yang kurang memihak kepada kadar faedah rendah akan mempengaruhi sentimen ringgit.- Bernama

See author's posts


Festival buka peluang anak muda berniaga

KUCHING: Penganjuran Festival Kamek Miak Sarawak mengenai ‘Amal dan Budaya Makanan’ 2022 di Dataran Perayaan Petra Jaya memberi peluang kepada belia untuk membabitkan diri dalam aktiviti keusahawanan.

Kelihatan ramai usahawan muda mengambil peluang untuk mengadakan jualan dengan membuka gerai selain sebagai peniaga atau pekerja.

Menurut Pengasas Fragrance Album,  Mohd Nor Fithri Japar,26, penganjuran festival seperti itu mampu menjadi platform untuk belia khususnya anak muda yang ingin berkecimpung dalam bidang keusahawanan.

“Penganjuran festival seperti ini memberi peluang kepada belia memasarkan produk masing-masing kepada masyarakat.

“Saya juga berasa amat beruntung kerana berpeluang untuk memasarkan produk saya di sini kerana penganjuran festival ini mendapat sambutan hangat dan ini merupakan platform yang sempurna untuk pemasaran produk.

“Seperti saya, saya merupakan usahawan wangian yang baharu di dalam bidang ini dan produk saya iaitu Fragrance Album adalah produk baharu. Oleh itu, festival seperti ini mampu menjadi batu loncatan kepada produk baharu seperti ini,”katanya.

Salah seorang peniaga, Mohammad Hazeeq Ellis, 25, berkata penganjuran festival ini juga mampu membantu meningkatkan sosioekonomi penduduk setempat dengan menyediakan peluang pekerjaan sambilan kepada anak muda.

“Lebih 100 gerai yang dibuka disini, sudah tentu memerlukan tenaga kerja yang banyak dan sudah tentu ramai belia diambil bekerja untuk menjalankan perniagaan,”katanya.

Rosalinda Eilyana Eilias, 24 pula berkata penganjuran festival ini membantunya mendapatkan sedikit duit belanja sebagai seorang pelajar.

“Saya merupakan seorang pelajar, dan festival seperti ini membantu saya mendapat duit belanja bagi meneruskan kelangsungan hidup sebagai seorang pelajar Institut Pengajian Tinggi (IPT),” katanya.

Oleh SHAHRUL QAIZAT dan NEENATUL AIZAL

See author's posts


TIKAM RAMBANG RAGUT TIGA NYAWA

LONDON: Tiga orang disahkan terbunuh, manakala tiga yang lain cedera parah dalam serangan tikam secara rambang di sebuah taman di bandar Reading, England pada petang Sabtu.Polis United Kingdom menyifatkan kejadian yang belaku di Forbury Gardens Park itu sebagai serangan pengganas.Ketua Pegawai Anti Keganasan UK, Neil Basu memaklumkan, pihaknya akan mengambil alih tugasan polis bagi menjalankan siasatan lanjut.“Pada 20 Jun, tidak lama selepas jam 7 malam (waktu tempatan), seorang lelaki berlari ke Forbury Garden di pusat bandar Reading, dan menyerang orang awam menggunakan pisau.“Dia menikam tiga orang sehingga maut dan beberapa yang lain memerlukan rawatan di hospital.“Ini adalah satu kekejaman. Saya bersimpati atas keluarga mangsa yang terlibat dan kepada semua orang yang terkesan dengan tragedi itu,” ujarnya.Susulan kejadian itu, seorang lelaki berusia 25 tahun ditahan polis kerana disyaki membunuh.Bagaimanapun, pihak polis tidak menemui sebarang petunjuk wujud pihak ketiga terlibat dalam serangan tersebut.Dalam pada itu Perdana Menteri Boris Johnson dilaporkan berjumpa dengan pegawai keselamatan, polis dan menteri kanan pada pagi Ahad bagi mendapatkan maklumat terkini berkaitan siasatan yang dijalankan.-AFP

See author's posts


Calon SPM 2020 individu hebat

KUALA LUMPUR: Perdana Menteri Tan Sri Muhyiddin Yassin menyifatkan calon Sijil Pelajaran Malaysia (SPM) 2020 yang menerima keputusan semalam sebagai individu hebat yang menduduki peperiksaan dalam situasi negara dan dunia bergelut dengan pandemik Covid-19.

Muhyiddin menerusi hantaran Facebook semalam berkata, beliau berbangga dengan calon SPM 2020 yang berdepan cabaran berbeza berbanding tahun-tahun sebelumnya.

“Alhamdulillah, saya mengambil maklum bahawa keputusan SPM tahun 2020 adalah pencapaian terbaik dalam tempoh lima tahun. Anda semua diuji dengan cabaran yang getir namun berbekalkan semangat serta keazaman tinggi dengan sokongan semua pihak, cabaran itu berjaya anda harungi.

“Bagaimanapun, sekiranya keputusan yang diterima bukanlah seperti yang diharapkan, jangan sesekali berputus asa.

“Sudah pasti harapan tinggi diletakkan agar semua usaha itu membuahkan hasil yang memberangsangkan. Namun kepada anak-anak semua, jika keputusan yang diperoleh hari ini tidak seperti yang diharapkan, ia bukanlah penamat,” katanya.

Beliau berpesan bahawa perjalanan dan perjuangan hidup mereka baru bermula dan banyak lagi ilmu serta bidang yang belum diteroka dan juga pengalaman yang belum ditempuh.

“Jadikan keputusan yang diterima hari ini sebagai penyuntik semangat untuk anda terus berusaha bagi memastikan kehidupan serta masa depan yang terjamin,” katanya

Selain mengucapkan tahniah kepada calon SPM 2020, Muhyiddin turut berterima kasih kepada ibu bapa dan guru-guru yang berhempas-pulas berusaha bagi membantu pelajar mengharungi peperiksaan dalam masa mencabar ini.

Muhyiddin berkata, ini kerana ibu bapa dan guru-guru berusaha berlipat kali ganda menerusi proses pembelajaran dan pengajaran (PdP) yang penuh mencabar dalam suasana norma baharu. – Bernama

See author's posts


Sarawak pada landasan tepat

KUCHING: Sarawak Energy Berhad (SEB) mementingkan jalinan antara pelbagai sektor dalam usaha mengembangkan potensi pembangunan tenaga boleh diperbaharui di negeri ini.

Ketua Pegawai Eksekutif Kumpulan SEB, Datu Sharbini Suhaili berkata ia adalah bagi menjamin kejayaan Kerajaan Sarawak mencapai status negeri maju pada 2030 melalui  Koridor Tenaga Diperbaharui Sarawak (SCORE).

“Isu yang kita hadapi sepanjang 2020 ini telah memberikan pelbagai cabaran, namun pada masa yang sama turut membuka peluang baharu.

“Sarawak kini sedang menghampiri puncak kerana kita sudah bersedia dengan strategi, rangka tindakan dan senarai pihak pelaksana yang telah kenal pasti beserta pasaran yang berpotensi.

“Dan yang paling penting adalah kita menyedari langkah yang perlu diambil dalam pembangunan tenaga boleh diperbaharui bagi memajukan agenda hijau di Sarawak dan rantau ini,” jelas Sharbini.

Beliau berkata demikian dalam Sesi Persidangan Menteri Global Ke-2 yang dikendalikan oleh Menteri Negara, Kementerian Tenaga dan Hal Ehwal Iklim, Dr Peter Kaderjak melalui platform atas talian, baru-baru ini.

Sharbini berkata kerajaan dan sektor swasta sedang giat berusaha untuk meningkatkan penggunaan tenaga boleh diperbaharui bagi menangani masalah ekonomi yang merudum terkesan daripada wabak pandemik Covid-19.

“Ketua Menteri, Datuk Patinggi Abang Johari Tun Openg pada awal tahun ini menubuhkan Majlis Tindakan Ekonomi Sarawak bertujuan untuk merangka startegi dan dasar bagi mempercepat pertumbuhan ekonomi Sarawak dalam menghadapi cabaran semasa,” jelasnya.

Pada majlis yang sama Ketua Pegawai Eksekutif SEB, James Ung menegaskan inisiatif Borneo Grid Sarawak Energy harus dijadikan sebahagian daripada penyelesaian untuk berkongsi elektrik yang dihasilkan daripada sumber yang boleh diperbaharui.

“SEB memulakan eksport ke Kalimantan Barat pada tahun 2016, menandakan tonggak utama dalam perjalanan ke arah mewujudkan visi penyambungan rentas sempadan di Borneo atau Borneo Grid.

“Peralihan Sarawak kepada tenaga hidro dari hidrokarbon sekitar satu dekad yang lalu telah mengurangkan intensiti pelepasan karbon sekitar 76.5 peratus.

“Hubungan yang sedia ada ini dapat menyumbang kepada pengurangan pelepasan karbon di rantau ini serta meningkatkan kebolehbergantungan terhadap rangkaian dan kos operasi yang optima secara dua hala,” ujar Ung lagi.

Terdahulu, persidangan yang diadakan dari 26 sehingga 30 Oktober tersebut turut dihadiri Setiausaha Agung ASEAN, Datuk Lim Jock Hoi, Menteri Singapura di Pejabat Perdana Menteri dan Menteri Perdagangan dan Industri Kedua Dr Tan See Leng, Setiausaha Tenaga Filipina Alfonso G. Cusi, Menteri Iklim dan Alam Sekitar Poland, Michal Kurtyka, Menteri Tindakan dan Iklim Portugal, Joao Pedro Matos Fernandes dan Timbalan Ketua Setiausaha Jeneral Ekonomi dan Infrastruktur Estonia, Timo Tatar.

See author's posts


Lelaki ajak wanita keluar ‘dating’ selepas rompak kediamannya

INDIANAPOLIS: Seorang lelaki yang ditahan selepas disyaki melakukan rompakan bersenjata di sebuah kediaman di Indianapolis sempat mengajak mangsa keluar ‘dating’ sejurus menambahnya sebagai kenalan di Facebook.

Wanita itu, Amber Beraun sedang menyemak suratnya sebelum Damien Boyce didakwa menahannya dengan pistol, merompak wang tunai AS$100, lapor United Press International memetik laporan daripada WRTV Indianapolis.

Beraun berkata, lelaki itu kemudian memintanya mencari akaun Facebook dan menambahnya sebagai kenalan ketika suspek hanya memerhati.

Boyce memberitahu Beraun bahawa dia akan menggantikan wang wanita itu sebelum melarikan diri dengan basikal. Beraun kemudian menerima mesej Facebook daripada Boyce memberitahunya bahawa dia ingin berjumpa dengannya.

“Lihat saya akan membayar kembali wang anda, ia adalah cara untuk bertemu tetapi anda terlalu cantik untuk dirompak,” kata satu daripada mesej Boyce, menurut Fox 19.

Boyce ditahan kerana melakukan rompakan bersenjata pada Rabu. Dia juga didakwa memiliki pistol sebagai penjenayah.

Dia juga ditahan seminggu sebelum itu kerana merompak hingga mengakibatkan kecederaan selain dituduh menembak dua individu dan memukul seorang lagi dengan batu dalam kejadian itu.

“Dia (Boyce) benar-benar cuba merompak barang-barang saya sendiri, tetapi dia menghilangkan rasa selamat saya dari rumah saya sendiri,” kata Beraun kepada WRTV. – Bernama-UPI

See author's posts


Dron kian popular dalam kalangan pesawah

PASIR PUTEH: Penggunaan teknologi dron bagi melancarkan kerja semburan racun dan baja cecair di sawah padi, kini semakin popular di Kelantan sekali gus menggalakkan golongan muda menceburkan diri dalam bidang pertanian dan usahawan.

Perintis penggunaan dron di Kelantan, Noor Hanif Noordin, 33, berkata sejak diperkenalkan di Kelantan hujung Mac lepas, rata-rata petani mula berminat untuk menggunakan khidmat dron yang diusahakan beliau bersama sebuah syarikat Ikhwan Afif Resources (IAR) yang berpangkalan di Lumut, Perak.

Katanya, idea penggunaan dron bagi melakukan kerja-kerja sawah tercetus selepas beliau gagal mencari orang untuk melakukan semburan racun dan baja di tanah sawah milik mentuanya di Endau, Johor.

“Saya mulakan khidmat dengan membeli dua unit dron bernilai RM70,000 yang dipasang sendiri di bawah kendalian syarikat IAR” katanya ketika ditemui semasa melakukan kerja-kerja menyembur racun dan baja di Bendang Jelor di sini, baru-baru ini.

Menurut Noor Hanif, teknologi dron semakin sohor kini dalam kalangan petani di sekitar daerah Kota Bharu, Bachok, Pasir Puteh, Pasir Mas dan Tumpat bagi melancarkan operasi menyembur racun dan baja di sawah padi.

Noor Hanif yang juga Pegawai Teknologi Maklumat di Universiti Malaysia Kelantan (UMK) berkata, beliau dibantu oleh empat pekerja berkemahiran menerbangkan dron dan mempunyai lesen Jabatan Penerbangan Awam (DCA) serta mampu meraih pendapatan sampingan sehingga RM7,000 sebulan.

Katanya, melalui penggunaan teknologi dron, semburan racun atau baja akan lebih menyeluruh dan cepat kerana bagi sawah keluasan 0.4 hektar, sebanyak 15 liter baja atau racun dapat dilaksanakan.

“Bagi keluasan sawah seluas 0.4 hektar, kerja penyemburan memerlukan anggaran tujuh minit berbanding cara konvensional iaitu antara sejam hingga dua jam,” katanya menambah kaedah penggunaan dron dapat mengoptimumkan rawatan tanaman, sekali gus meningkatkan kualiti pengeluaran padi dan mengurangkan kos serta tenaga.

Sebelum ini, katanya syarikatnya iaitu IAR Pantai Timur Enterprise, mampu melakukan semburan sehingga lapan hektar sawah dengan upah RM30 bagi setiap 0.4 hektar sehari. Namun kini permintaan telah meningkat sehingga 24 hektar sehari.

Mengulas cabaran mengendalikan dron, Noor Hanif berkata, faktor cuaca, memainkan peranan penting ketika menerbangkan dron yang beratnya boleh mencecah sehingga 56 kilogram dengan bebanan, selain perlu mengawal ketinggiannya agar semburan racun dapat benar-benar menghapuskan penyakit dan serangan ulat padi.

“Dron tidak dapat diterbangan dalam cuaca hujan atau angin kuat. Jadi, prosedur operasi standard (SOP) seperti memakai topeng muka dan sarung tangan perlu sentiasa dipatuhi, selain mengikuti garis panduan Jabatan Pertanian Negeri,” katanya yang berasal dari Kampung Sri Kulim Melor, Kota Bharu, dekat sini.

Katanya, teknologi dron dalam melakukan kerja-kerja sawah akan diperluaskan ke seluruh Kelantan dan Pahang, jika mendapat permintaan.  – Bernama

See author's posts


TDM gagalkan cubaan enam PATI lolos sempadan

KUCHING: Empat lelaki dan dua wanita ditahan ketika cuba menyeberangan sempadan negara melalui laluan yang tidak sah, Sabtu lalu.

Menurut jurucakap Sel Perhubungan Raya Markas 1 Divisyen, keenam-enam suspek yang ditahan itu dipercayai Pendatang Asing Tanpa Izin (PATI) warga Indonesia.

“Kejadian tersebut berlaku di sektor OP BENTENG kawasan tanggungjawab Briged Ketiga Infantri Malaysia (3 Briged) oleh Pasukan Batalion Kesepuluh Rejimen Renjer Diraja (10 RRD) pada 15 Ogos 2020 jam 4.30 petang.

“Pada masa itu, sepasukan anggota 10 RRD sedang menjalankan rondaan keselamatan di Kawasan Ladang Kelapa Sawit Tetangga Akrab pada jarak 5.2 Kilometer (KM) dari sempadan Malaysia/Indonesia telah ternampak empat lelaki dan dua wanita kawasan tersebut menaiki tiga buah motosikal menuju ke sempadan.

“Setelah ditahan dan diperiksa, kesemua warga Indonesia tersebut tidak mempunyai Pas Lintas Batas dan ingin pulang ke Indonesia melalui laluan yang tidak sah,” katanya dalam satu kenyataan semalam.

Beliau berkata insiden penahanan berkenaan telah dilaporkan kepada Pegawai Memerintah 10 RRD, Leftenen Kolonel Rashidi Ghazali sebelum kesemua mereka termasuk barangan seperti motosikal, sekampit beras 30 kg dan telefon bimbit, yang dianggarkan bernilai RM 14,550.00 dibawa ke Balai Polis Serian untuk tindakan selanjutnya.

“Dua kes cubaan keluar ke sempadan melalui jalan tikus di lokasi yang sama dalam minggu ini menunjukkan kawasan Ladang Kelapa Sawit Tetangga Akrab ini dijadikan laluan pilihan kepada PATI.

“Namun, hasil kerjasama pihak pengurusan ladang dan warga tempatan yang memberi maklumat, pihak Tentera Darat Malaysia (TDM) berjaya mengekang jenayah rentas sempadan di kawasan terbabit,” katanya.

See author's posts


W2020, COVID-19 DAN MASA DEPAN MALAYSIA

VIRUS Korona merupakan virus yang cukup hebat.

Betapa tidaknya, ia berjaya melumpuhkan Wawasan 2020 kita di Malaysia, yang kita ‘sanjungi’ sebelum itu sebagai sebuah idealisme yang hebat. Tetapi ternyata lebih hebat lagi virus Korona itu yang mulai dikesan di Wuhan pada November 2019.

Justeru, usah dituding jari kepada pencetus idealisme Wawasan 2020 Tun Dr Mahathir Mohamed, kerana ketika beliau mencarta hala tuju ke arah Wawasan 2020 itu beliau tidak menjangkakan virus Korona boleh muncul, dan boleh pula melumpuhkan satu dunia! Bukan salah dia pun.

Pada Disember 2019, salah satu kuasa besar dunia yang bernama negara China terpaksa akur, dan memaklumkan kepada Pertubuhan Kesihatan Dunia (WHO) bahawa beberapa kes pneumonia yang luar biasa telah berlaku.

China bertindak sedemikian kerana kes yang serupa telah mulai dikesan di luar China, iaitu di Thailand pada 13 Januari 2020.

COVID-19 KEBIMBANGAN ANTARABANGSA

Ekoran itu, WHO terpaksa mengisytiharkan rebakan virus yang pada mulanya digelar 2019-nCoV yang merupakan wabak Darurat Kesihatan Awam bertaraf Kebimbangan Antarabangsa (Public Health Emergency of International Concern) perlu dinamakan semula.

Pada ketika dua kes pertama dilaporkan di Malaysia pada 25 Januari 2020 dan pada 11 Februari 2020, WHO sudah mengisytiharkannya dinamakan semula sebagai Covid-19.

Begitu susur-galur Pandemik yang kita ungkapkan setiap hari sekarang. Latar belakangnya biarlah kita semua fahami.

Virus Covid-19 itu memang wujud. Nyata.

Ia memang fatka, sesungguhnya hakikat, bukan ocek-ocek atau main-mainan.

Muncul pula media sosial yang menyatakan sebaliknya. Seolah-olah itu hanyalah gimik politik dunia, helah kuasa besar dunia, lalu dipropagandakanlah oleh media sosial ini bahawa kita tidak perlu bersuntik.

PROPAGANDA SONGSANG

Segelintir dari kalangan anggota masyarakat kita pula jenis yang terlalu mudah terpengaruh membantu menyebarluaskan propaganda songsang itu dan mewujudkan kekeliruan, kecelaruan dan kesangsian yang cukup hebat.

Akibatnya semua itu, statistik tentang kes positif Covid-19 kian meningkat, kian mengancam, dan kian membuat kita terus panik, menggelabah dan melumpuhkan jati diri kita. Ada segelintir dari kalangan kita yang trauma dan mengalamai masalah psikologi yang menuntut pemeriksaan psikiatri.

Bila keadaan begini berlaku, apa lagi bagi masyarakat luar bandar dan pedalaman kita, sudah tentulah mereka pun KONPIUS! (ginei tok oo…lalulah! Endak kamek betah koh!)

Pandemik Covid-19 telah menekankan ekonomi Malaysia, khususnya, dan ekonomi dunia amnya.

POLEMIK POLITIK

Dalam kita bergelut dengan kekucar-kaciran pandemik Covid-19, muncul pula polemik politik yang mendukacitakan.

Pada ketika itu Pakatan Harapan (PH) menjadi kerajaan Malaysia yang demokratik, namun ia hanya berupaya bertahan selama 22 bulan.

Tidak perlu kita mengkiblatkan di mana pihak harus kita sokong dan yang mana pihak yang tidak harus, apa yang penting ialah BOLEHKAH KESTABILAN POLITIK WUJUD?

Rentetan peristiwa-peristiwa politik yang menyusul telah menyaksikan Tan Sri Muhyiddin Yassin mengambil alih tampuk pemerintahan sebagai Perdana Menteri (PM) Malaysia ke-8 pada 1 Mac 2020, ekoran perletakan jawatan oleh PM ke-7 Tun Dr Mahathir Mohamad.

Jejak-jejak Tan Sri Muhyiddin Yassin sebagai PM baharu menyaksikan beliau terpaksa mengenakan Perintah Kawalan Pergerakan (PKP) yang sehingga kini sudah sampai ke siri yang ke-6.

Corak hidup rakyat Malaysia terpaksa berubah dengan amalan Norma Baharu yang ternyata mencorakkan pola geopolitik dan sosioekonomi yang bukan kepalang amat janggal pada mulanya untuk disesuaikan namun akhirnya alah bisa tegal biasa.

Krisis demi krisis bergolak dalam bidang ekonomi Malaysia yang menjurus kepada tindakan menghampar pakej-pakej peransang ekonomi dari Pakej Peransang Ekonomi Rakyat (PRIHATIN) sehinggalah ke Pakej Pemulihan Ekonomi Nasional (PENJANA) berjumlah RM315 bilion.

HIKMAH SEBALIK MUSIBAH

Ketika tirai tahun 2020 dilabuhkan dengan tiada sebarang petanda untuk mereda, malah tirai tahun 2021 dinaikkan dengan penyerlahan baharu iaitu Malaysia dilihat sebagai negara pertama dari Tenggara Asia yang mengumumkan keakuran untuk membeli 12.8 juta dos vaksin Pfizer.

Susulan dari itu ada lagi beberapa nama vaksin berlainan jenama disebut-sebut dan dimasukkan, termasuklah AstraZeneca, Sinovac, dan Moderna yang sudah tentu memancarkan sinar harapan bahawa musibah Covid-19 bakal kita nyahkan dari bumi kita ini.

Perkembangan seterusnya berlaku dalam kepelbagaian rentak, rima dan ritmanya, malah kita dapat menyaksikan semakin lama musibah berlangsung semakin kreatif hikmah yang ditemui, dan Malaysia terus menjejakkan masa depan dengan rentak positiviti yang terus menerawang cakerawala masa depan yang tidak boleh dinyatakan dengan tuntas dan mutlak apakah akan terjadi.

Ketika ini pergolakan politik pun terus bergerak dalam rentak yang sukar untuk dibaca ke mana sebenarnya hala tuju yang hendak kita capai.

Begitupun, rakyat Sarawak berasa bertuah kerana bahtera politik kita pada peringkat wilayah kita sendiri bagaikan dikemudikan oleh kelasi politik yang cukup rasional, berwawasan dan berjiwa kental.

Untuk mengharungi ombak badai yang mencorak warna politik ketika ini kita, sebagai rakyat massa Bumi Kenyalang perlu menjadi penyokong dan pendokong setia yang mahu menjadi penyumbang kepada kejayaan kita untuk menggapai destinasi yang merupakan destini yang aman, maju serta makmur seawall tahun 2030 – sepuluh tahun selepas W2020 gagal.

EKONOMI DIGITAL

Impian segar yang muncul dari debu kelumpuhan yang  diakibatkan oleh penangan Covid-19 ini ialah hasrat untuk menginjak ekonomi digital sebagai landasan menuju masa depan yang lebih berjaya.

Malah gambaran besar yang dilakar oleh para pencarta hala tuju baharu kita ialah untuk mencemerlangkan Malaysia sebagai negara tersohor dalam kelompok Persatuan Negara-negara Asia Tenggara (ASEAN) dalam aspek ekonomi digital ini.

Pernah ketua pegawai eksekutif Perbadanan Ekonomi Digital Malaysia (MDEC) Surina Shukri melafazkan bahawa MDEC meletak harapan tinggi agar Kementerian Kewangan Malaysia akan terus menyokong aspirasi MDEC untuk menjadikan Malaysia JANTUNG DIGITAL ASEAN.

Dalam konteks aspirasi ekonomi digital, tidak usahlah kita bersuluh dalam terang bahawa Sarawak terkedepan dalam usaha dan inisiatif ke arah itu.

See author's posts


Murray bermain acara pemanas badan Terbuka AS

JUARA Grand Slam tiga kali, Andy Murray adalah antara empat pemain yang diberikan tempat ‘wild card’ untuk Terbuka  Western & Southern bulan ini, kata penganjur semalam.

Bekas juara Wimbledon dan Terbuka AS, Murray diberi slot di samping pemain dari Amerika Syarikat, Tommy Paul, Tennys Sandgren dan Frances Tiafoe untuk acara tersebut, acara pemanas badan menjelang Grand Slam di New York yang bermula pada 1 September.

Terbuka  Western & Southern biasanya diadakan di Cincinnati tetapi dipindahkan ke New York untuk mengurangkan risiko Covid-19 bagi pemain yang ingin melakukan perjalanan untuk pertandingan di Flushing Meadows.

Murray merupakan pemenang di Cincinnati pada tahun 2008 dan 2011, menjadikannya salah seorang daripada enam bekas pemenang yang masuk dalam kejohanan tahun ini bersama Daniil Medvedev, Novak Djokovic, Grigor Dimitrov, Marin Cilic dan Rafael Nadal.

Ia akan menjadi penampilan Jelajah ATP pertama Murray pada tahun 2020. Pemain berusia 33 tahun ini telah dua kali menjalani pembedahan pinggul dan tidak bermain dalam perlawanan rasmi jelajah sejak Piala Davis tahun lalu.

Kejohanan akan berlangsung pada 21 hingga 29 Ogos di Pusat Tenis Nasional USTA Billie Jean King di New York. – AFP

See author's posts


PKPB: Latihan boling tergendala

Kongress Tenpin Boling Malaysia (MTBC) sekali lagi terpaksa menghentikan latihan skuad boling negara akibat Perintah Kawalan Pergerakan Bersyarat (PKPB) yang dilaksanakan di Selangor, Kuala Lumpur dan Putrajaya bermula semalam.

Setiausaha Agungnya Maradona Chok berkata, semua pemain perlu berada di rumah masing-masing dan hostel sehingga mendapat kebenaran daripada Majlis Keselamatan Negara (MKN) dan Majlis Sukan Negara (MSN).

“Kami mahu semuanya berada dalam keadaan selamat… jadi tiada gunanya mengambil risiko dengan mendedahkan diri kami sekarang ini. Lebih baik tinggal di rumah dan bantu melandaikan lengkungan,” katanya.

Kelmarin, Menteri Kanan (Kluster Keselamatan) Datuk Seri Ismail Sabri berkata, sukan individu, sukan yang tidak bersentuhan dan sukan di kawasan terbuka tidak melebihi 10 orang masih dibenarkan, tetapi tidak untuk semua aktiviti kolam renang, bersentuhan fizikal, sukan tempur dan sukan dalam dewan, serta penganjuran sukan atau kejohanan adalah tidak dibenarkan sewaktu PKPB.

Dalam hal ini, latihan skuad boling negara di Sunway Megalanes di Sunway Pyramid menjadi persoalan, kerana pemain boling bukanlah sebahagian daripada atlet latihan tertutup dan terkawal yang ditempatkan di Bukit Jalil dan Kompleks MSN Keramat; Akademi Badminton Malaysia (ABM), Bukit Kiara dan Pusat Kecemerlangan Paralimpik Kampung Pandan.

Skuad elit boling kini sedang bersedia untuk menghadapi Kejohanan Boling Tenpin Asia ke-26 di Hong Kong dijadualkan pada 3 hingga 13 Jun, manakala skuad junior kini berlatih untuk Kejohanan Junior Dunia yang akan berlangsung dari 22 Jun hingga 4 Julai di Helsingborg, Sweden, kedua-duanya tahun hadapan.-Bernama

See author's posts


Hamilton sapu rekod kemenangan di Sepanyol

LEWIS Hamilton meraih kemenangan karier Formula Satu ke-88 dengan catatan podium ke-156 peribadi beliau semalam ketika dia mengemudi jentera Mercedes ke mercu kemenangan di Grand Prix Sepanyol.

Ia merupakan kemenangan kelima pendahulu kejuaraan dunia dan juara dunia enam kali itu di Sepanyol serta yang keempat berturut-turut, memperluas rekod kemenangannya dengan mengutip 39 mata.

Hamilton melepasi garisan, 24 saat di hadapan saingan terdekat gelaran, Max Verstappen daripada Red Bull yang menamatkan perlumbaan 20 saat di hadapan Valtteri Bottas pemandu kedua Mercedes.

Hamilton telah berkongsi rekod catatan 155 penamat podium dengan bekas pemandu Ferrari, Michael Schumacher dan kemenangan hanpir pasti berada dalam jangkauan pemandu dari Britain itu tahun ini.

Kemenangannya sekali gus meningkatkan kedudukannya dalam saingan gelaran pemandu kepada 37 mata di hadapan Verstappen.

Sergio Perez, kembali bersama Racing Point setelah terlepas dua perlumbaan kerana Covid-19, berada di tempat keempat di hadapan rakan sepasukannya Lance Stroll dan Carlos Sainz dari McLaren.

“Wow, ketika itu saya berada di zon lain,” kata Hamilton. “Bahkan saya tidak tahu itu adalah pusingan terpantas. Terima kasih semua… Saya bingung. Usaha hebat oleh pasukan.”

Verstappen berpuas hati dengan keputusannya.“Memisahkan mereka adalah yang terbaik yang dapat kita lakukan hari ini,” katanya.

“Kami tidak memiliki kepantasan Lewis dan penting untuk memintas Valtteri dipermulaan perlumbaan.”

“Saya kehilangan tempat dipermulaan dan itu sahaja – sangat sukar untuk memintas di sini.” Kata Bottas

Juara empat kali Sebastian Vettel, dalam musim terakhirnya bersama Ferrari dan dikaitkan dengan perpindahan ke Aston Martin tahun depan, menduduki tempat ketujuh di hadapan Alex Albon dari Red Bull, kedua, Pierr Gasly daripada Alpha Tauri dan Lando Norris yang berada di tangga ke-10 dalam kereta kedua McLaren. – AFP

See author's posts


Krian Dalam Pilihan Raya Sarawak

PILIHAN raya Sarawak ke-12 ini, salah satu kerusi mencuri perhatian adalah N39 Krian. Ini kerana Krian sebelum ini dimiliki oleh pembangkang di peringkat negeri iaitu Parti Pribumi Bersatu Malaysia (Bersatu).

Pada pilihan raya ini Presiden Bersatu, Tan Sri Muhyiddin Yassin telah menyatakan bahawa Bersatu tidak akan menyertai pilihan raya Sarawak ke-12, dan akan membantu Gabungan Parti Sarawak (GPS) untuk memenangi pilihan raya tersebut.

Pada hari penamaan calon, empat ahli Bersatu mengemukakan kertas pencalonan termasuk di Krian. Bekas penyandang kerusi Krian iaitu Ali Biju mengambil keputusan untuk bertanding sebagai calon bebas.  Hal ini menimbulkan keresahan dalam kalangan pemimpin Bersatu.

Keresahan ini kembali melegakan pemimpin Bersatu apabila Ali Biju mengambil keputusan menarik diri daripada bertanding. Keputusan yang beliau ambil ini setelah berbincang dengan Muhyiddin. Penarikan diri beliau ini membuka ruang kepada pertandingan tiga penjuru.

Profil Kerusi

Krian merupakan sebuah kawasan luar bandar di Sarawak. Majoriti penduduk kawasan ini adalah kaum Iban. Mereka meliputi 90 peratus lebih daripada jumlah keseluruhan penduduk di kawasan ini.

Rata-rata pekerjaan penduduk di kawasan ini adalah dalam sektor pertanian.  Pernah satu ketika Ahli Undangan Negeri yang mewakili kawasan tersebut ingin menjadikan Krian sebagai kawasan agropolitan.

Pembentukan Kerusi DUN Krian

Krian menjadi kerusi Dewan Undangan Negeri (DUN) Sarawak apabila diwartakan pada tahun 1968. Pembentukan kerusi ini sejajar dengan persediaan Sarawak menghadapi pilihan raya langsung.

Kerusi ini dipertandingkan buat kali pertama pada pilihan raya 1969. Pilihan raya tahun 1969 ini pula terpaksa ditunda pada tahun 1970 kerana masalah rusuhan berlaku di Kuala Lumpur.

Pertandingan Pertama

Pilihan raya pada tahun 1969/1970 memperlihatkan pertandingan yang panas antara parti kerajaan dengan pembangkang. Ketika itu pihak kerajaan berpecah kepada dua iaitu Parti Bumiputera dan Sarawak Chinese Association (SCA) di satu pihak dengan Pesaka Anak Sarawak (PESAKA) dipihak yang lain. Manakala parti pembangkang adalah Sarawak United People’s Party (SUPP) dan Sarawak National Party (SNAP).

Dalam pilihan raya pertama ini, di kerusi DUN Krian menyaksikan pertembungan antara tiga penjuru. Parti-parti yang bertanding adalah PESAKA, SUPP dan SNAP.  Dalam pertembungan pada pilihan raya ini SNAP menamakan timbalan presiden SNAP iaitu Dunstan Endawie Enchana sebagai calon mereka di kerusi tersebut.  Dunstan merupakan pemimpin berpengaruh di Krian.

Keputusan pilihan raya itu menyaksikan kemenangan kepada Dunstan Endawie dengan menjoriti 2061. Jikalau dicampur kedua-dua undi calon lawan juga masih gagal mengatasi kekuatan Dunstan Endawie. Kemenangan ini meletak Krian sebagai kerusi pembangkang.

Manakala pilihan raya kedua pada tahun 1974 juga menyaksikan Krian, tidak berganjak daripada penguasaan pembangkang dibawah SNAP. Dunstan Endawie berjaya mengalahkan calon Barisan Nasional (BN) iaitu Luke Anak Tungku dengan majoriti berkurangan iaitu 1727 undi.

Menjadi Kerajaan

Apabila SNAP menyertai kerajaan BN Sarawak, kerusi Krian secara automatik menjadi kerusi kerajaan. Kekuatan SNAP membantu BN mengekalkan kerusi Krian apabila dipertandingkan pada pilihan raya pada tahun 1978.

Dunstan Endawie masih kekal dicalonkan di kerusi tersebut. Beliau berdepan dengan calon bebas iaitu Jemeni Sangkan.  Kekuatan SNAP dan BN ketika itu telah membantu kemenangan Dunstan semula di kawasan tersebut dengan majoriti lebih tinggi iaitu 3399 undi.

Apabila krisis kepimpinan SNAP berlaku, muncul pula sebuah parti serpihah SNAP iaitu Parti Bansa Dayak Sarawak (PBDS).  Parti ini menjadi cabaran utama SNAP untuk mengekalkan Krian di bawah BN. Manakala Dunstan Endawie pula tidak mempertahankan kerusi tersebut kerana bersara daripada politik. Oleh itu situasi ini membuka peluang kepada muka baharu ditampilkan.

Pada pilihan raya 1983 ini Krian jatuh ke tangan PBDS dengan calonnya Edmund Langgu Ak Saga. Beliau mengalahkan empat calon yang lain dengan majoriti tipis iaitu 445. Ketika itu telah diwujudkan BN Plus yang membolehkan PBDS menyertai kerajaan BN Sarawak.

Kembali Menjadi Pembangkang

Kerusi Krian menjadi panas semula apabila berlakunya krisis Ming Court pada 1987.  PBDS telah bergabung dengan Parti Rakyat Malaysia Sarawak (PERMAS) melawan BN.

Edmund Langgu dicalonkan semula oleh PBDS untuk mempertahankan kerusi tersebut. Pada pilihan raya itu pertandingan adalah dua penjuru. Calon BN daripada SNAP iaitu Peter Nyarok Enterie telah dikalahkan oleh Edmund Langgu dengan majoriti 414 undi. Kejayaan Edmund Langgu ini menukar sekali lagi status Krian kepada kerusi pembangkang.

Bertukar Tangan

Kerusi Krian yang dipertandingkan pada tahun 1991 pula menyaksikan pertembungan tiga penjuru. Dua calon yang bertanding adalah calon lama iaitu penyandang kerusi Edmund Langgu dan calon lawan dari BN iaitu Peter Nyarok.

Calon ketiga daripada Parti Negara iaitu Jonathan Mawar Endek. Keputusan pilihan raya ini memberi kemenangan kepada calon BN iaitu Peter Nyarok. Ini membawa kepada kembalinya Krian menjadi kerusi kerajaan.

Selepas pilihan raya ini PBDS diterima semula sebagai kompenan BN. Hal ini membawa kepada ketenangan kepada kerusi Krian pada pilihan raya 1996, 2001 dan 2006.

Peter Nyarok memenangi kesemua pilihan raya ini. Hanya pada tahun 1996 beliau menghadapi cabaran sengit daripada calon bebas apabila hanya mendapat undi 477 majoriti.

Cabaran Parti Semenanjung

Pilihan raya tahun 2011 Krian kembali menjadi kerusi panas. Pada pilihan raya ini Parti Keadilan Rakyat (PKR) telah meletak calon baharu iaitu Ali Biju melawan Peter Nyarok Enterie.

Dalam pilihan raya ini menyaksikan pertandingan empat penjuru. Selain dua calon dinyatakan tadi, dua lagi calon ialah dari SNAP dan calon bebas.

Sebelum ini PKR menerusi Keadilan pernah meletakkan calonnya bertanding pada pilihan raya 2001 dalam pertandingan lima penjuru. Namun calon Keadilan ketika itu kalah dengan hilang wang deposit.

PKR mencuba lagi dalam pilihan raya 2011. Keputusan mengejutkan apabila Ali Biju memperolehi majoriti besar mengalahkan Peter Nyarok dengan 2090 undi.

Ali Biju menerusi PKR sekali lagi memenangi kerusi Krian dalam pilihan raya 2016.  Pertandingan dua penjuru dalam pilihan raya itu menyaksikan BN mencalonkan Kilat Beriak. Kilat Beriak hanya mampu mengurangkan undi Ali Biju kepada majoriti 1640 undi. Pendek kata Krian dalam dua pilihan raya ini kekal sebagai kerusi pembangkang.

Langkah Sheraton pada tahun 2020 pula menukar kedudukan Krian apabila Ali Biju meninggalkan PKR dan menyertai Bersatu. Secara tidak langsung Krian bertukar parti dari PKR ke Bersatu.

Pada pilihan raya kali ini kerusi Krian kembali panas. Oleh kerana penarikan diri Ali Biju memberi peluang kepada tiga calon lain iaitu Friday Bilek (Gabungan Parti Sarawak), Danny Kuan (Parti Bumi Kenyalang) dan Musa Dinggat (Parti Sarawak Bersatu).  Manakala PKR tidak meletak calon mereka di kerusi tersebut.

Persoalan timbul pada 18 Disember ini adalah ke manakah undi Ali Biju ini akan pergi? Tetapi sudah pasti Krian akan mendapat pemimpin baharu selepas pilihan raya ini.

Sejarah pertandingan di DUN Krian memang sesuatu yang menarik. Ia merupakan kerusi yang sentiasa bertukar tangan atau kategori panas. Dalam pilihan raya kali ini hanya pengundi sahaja yang tahu siapa pilihan mereka.

Dr. Suffian Mansor adalah Pengerusi Pusat Kajian Sejarah,Politik dan Hal Ehwal Antarabangsa,Universiti Kebangsaan Malaysia.

See author's posts


Kerugian RM2.3 juta direkodkan libat pelbagai jenis penipuan

KUCHING: Polis Kontinjen Sarawak mendedahkan kerugian sebanyak RM2.3 juta melibatkan pelbagai jenis penipuan yang dilaporkan di Kuching antara tempoh Januari hingga 6 Jun lalu.

Ketua Polis Daerah Kuching ACP Ahsmon Bajah berkata, kerugian turut mengakibatkan pihak polis membuka 32 kertas siasatan berkaitan pelbagai jenis kes penipuan.

“Kes penipuan telefon melibatkan mangsa berusia antara 19 hingga 70 tahun.

“Setakat tahun ini, 18 kes didakwa di mahkamah,” katanya.

Ahsmon berkata mangsa termasuk semua lapisan masyarakat daripada suri rumah sehinggalah pelajar dan kedua-dua perkhidmatan awam dan swasta.

Modus operandi yang paling biasa katanya ialah penipu yang berpura-pura daripada agensi penguatkuasaan berbeza yang mendakwa mangsa terjerat dalam kes jenayah dan meminta mereka memindahkan wang simpanan mereka ke akaun lain.

Justeru, orang ramai dinasihatkan menghubungi Pusat Tindak Balas Penipuan Nasional di talian 997 dengan segera sekiranya terdapat cubaan yang mencurigakan berlaku.

Ahsmon turut menegaskan orang ramai supaya tidak mengendahkan panggilan daripada orang yang tidak dikenali dengan memberikan maklumat perbankan peribadi mereka.

Oleh Connie Chieng

See author's posts


76 jam ‘bermukun’ tanpa henti

SIDANG MEDIA… Dato Sri Abdul Karim Rahman Hamzah semasa sidang media berkenaan dengan Juh Bermukun Performance Longest Non-Stop Live Broadcasting di Hotel Samudra, di sini, semalam.

KUCHING: Program ‘Jum Bermukun 76 Jam Tanpa Henti’ untuk catatan The Malaysia Book of Records bakal disertai 76 peserta mukun dari pelbagai daerah.

Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah berkata, mereka terdiri daripada peserta mukun dari Daerah Kuching, Samarahan, Mukah, Miri, Bintulu dan bahkan peserta mukun dari Sabah dan Wilayah Persekutuan Labuan.

“Ia akan diadakan di Auditorium P.Ramlee, RTM Kuching pada 27 Mei ini bermula jam 5 petang dan akan diteruskan hingga 30 Mei 9 malam dengan jumlah keseluruhan ialah 76 jam tanpa henti.

“Para pemukun akan dibahagikan kepada kumpulan dengan setiap kumpulan akan mempersembahkan dalam jangka masa satu jam 30 minit,” jelasnya.

Beliau berkata demikian pada sidang media berkenaan dengan Juh Bermukun Performance Longest Non-Stop Live Broadcasting di Hotel Samudra, di sini, semalam.

Tambahnya, program tersebut akan disiarkan di semua saluran radio RTM secara lintas langsung pada masa yang sesuai di saluran masing-masing.

Selain itu, katanya ia turut disiarkan secara langsung di saluran TV1 menerusi Saluran Berita Ehwal Semasa, Selamat Pagi Malaysia serta saluran radio seperti SARAWAKfm, WAIfm seluruh negeri dan REDfm.

“Bertepatan dengan tajuk ‘Longest Non-stop Live Broadcasting Bermukun Performance’, persembahan tersebut juga akan disiarkan secara langsung sepanjang 76 jam tanpa henti di platform media sosial Facebook RTM Sarawak.

“Sepanjang 76 jam bersiaran, pendengar setia boleh menyertainya dengan membuat panggilan terus (call-in) agar sesi membeli dan menjual pantun dapat dilakukan secara langsung dengan pemantun serta seh gendang melalui talian khas yang akan diuar-uarkan nanti,” tambahnya.

Menjelas lanjut, Karim berkata dengan wujudnya persefahaman dengan rakan-rakan LABUANfm dan SABAHfm, usaha sedang dilakukan dengan mewujudkan ‘Stesen Kembar’.

Tambahnya, ia bagi membolehkan ketiga-tiga stesen menyiarkan Juh Bermukun secara serentak agar peminat setia di tiga kawasan tersebut dapat berinteraksi.

Tambahnya, Premier Sarawak Datuk Patinggi Tan Sri Abang Johari Tun Openg dijadualkan hadir bagi menyempurnakan acara penutup Program ‘Jum Bermukun 76 Jam Tanpa Henti’ pada 30 Mei.

See author's posts


Cameroon, Burkina Faso ke separuh akhir

CAMEROON mara ke separuh akhir Piala Negara-Negara Afrika selepas dua gol Karl Toko-Ekambi memberikan mereka kemenangan 2-0 ke atas Gambia.

Penyerang Lyon kelahiran Perancis itu meledak dua gol dalam tempoh lapan minit pada awal babak kedua, sekali gus menghentikan perjalanan epik Gambia pada penampilan pertama mereka di kejohanan itu.

“Mereka bertahan dan menyukarkan kami, penjaga gol mereka pula beraksi cemerlang di babak pertama tetapi kami bangkit di babak kedua, mendapatkan gol dan kini kami gembira dapat ke separuh akhir,” kata Toko-Ekambi.

Cameroon mara ke kelompok empat terakhir dan menanti pemenang antara Mesir dan Maghribi bagi meneruskan misi memburu gelaran benua keenam mereka, manakala Gambia mencatat sejarah baru mereka dengan mara ke suku akhir.

“Kami tewas hari ini menentang juara baharu Afrika. Kami harap dapat bangkit di kejohanan akan datang. Banyak yang kami pelajari dan akan menjadi lebih kuat pada masa akan datang,” kata pengendali Gambia Tom Saintfiet.

Dalam satu lagi aksi suku akhir, Dango Ouattara meledak gol tunggal permainan untuk Burkina Faso menewaskan Tunisia 1-0 di Garoua.

Ouattara bagaimanapun menerima padah apabila dibuang padang ketika permainan berbaki lapan minit kerana menyiku Ali Maaloul.

Ia adalah kemenangan ketiga Burkina Faso ke atas Tunisia di suku akhir selepas tahun 1998 dan 2017 dan akan bertemu pemenang antara Senegal dan Equatorial Guinea di Yaounde Rabu ini. – AFP

See author's posts


Pasangan suami isteri usahakan fertigasi Cili Gronong

AHMAD Tarmizi Ahmad Sabirin dan isterinya, Aminur Amira Norasri berjaya bersama-sama menggunakan peluang sebaik-baiknya dalam sektor pertanian untuk menjana pendapatan pada usia muda.

Ahmad Tarmizi, 26, dan Aminur, 29,  merupakan pengusaha Cili Gronong dan mempunyai ladang sendiri iaitu Sungai Jaong Farm (SJ Farm) di Taman Kekal Pengeluar Makanan (TKPM) di Rampangi, Kuching.

Selain daripada tanaman Cili Gronong, Tarmizi dan isteri turut menanam Cili Naga Viper dan Cili Kulai.

Kaedah tanaman yang digunakan adalah kaedah fertigasi dan sistem Internet Bendaan (IoT)  yang menggunakan aplikasi di dalam telefon untuk memudahkan kerja tanaman mereka.

Fungsi sistem IoT ini memerlukan internet untuk menjalankan kaedah fertigasi. Contohnya, Tarmizi  boleh menjalankan tanaman mereka hanya menggunakan telefon dengan menetapkan masa di dalam aplikasi IoT dan sistem tersebut boleh memantau tanaman melalui Kamera Litar Tertutup (CCTV).

Ketika ditemu bual oleh wartawan Utusan Sarawak, Tarmizi  berkata mereka bermula terlibat dalam pertanian pada tahun 2014 dengan membuat kerja sambilan membantu keluarganya menanam tanaman cili di kampungnya.

“Dulu kami berdua bekerja di dalam syarikat pertanian abang saya selama enam tahun dan selepas itu saya cuba mengumpul duit untuk menjalankan perniagaan sendiri.

“Alhamdulillah, sekarang SJ Farm sudah berjaya beroperasi selama dua tahun.

Tarmizi dan isteri mendapat bantuan daripada Kementerian Pertanian dan Industri Makanan dari segi permulaan kos, tempat, peralatan.

“Sebelum mendapat bantuan dari kerajaan, pihak kerajaan mahu melihat usaha, hasil tanaman mereka sebelum ditemu duga.

“Kami bermula tanaman cili ini dengan menanam sebanyak 200 pokok dengan bermodalkan RM1,000 menggunakan duit sendiri.

“Agak susah kami mendapat mendapat bantuan kerajaan kerana ramai orang yang memohon bantuan ini melalui temu duga,” katanya lagi.

Kata Tarmizi, beliau memilih untuk menanam Cili Gronong kerana rakyat Sarawak kena pandai ambil peluang sebab asal usul Cili Gronong ini dari negara Mexico dan hanya negeri Sarawak sesuai untuk menanam cili ini.

“Kami mengambil peluang untuk pasarkan Cili Gronong ini di Sarawak namun sebelum ini agak sukar untuk mengubah persepsi orang terhadap cili ini.

“Majoriti orang akan mengatakan Cili Gronong ini terlalu pedas tetapi sama sahaja dengan jenis cili-cili lain.

“Sebelum ini, kebanyakan Cili Gronong ini banyak permintaan daripada orang Semenanjung dan dieksport ke sana dan sekarang, orang Sarawak pun banyak membeli cili ini,” katanya.

Pada masa yang sama, Tarmizi turut menjelaskan semasa PKP dulu adalah kemuncak jualan Cili Gronong ini.

Sementara itu, Tarmizi juga mengatakan kenaikan harga barang dan makanan turut memberi kesan kepada perniagaan mereka.

“Makanan asas untuk tanaman iaitu baja, kalau harga baja naik sudah tentu harga barang lain juga akan naik.

“Namun, kadar jualan cili kami tidak terjejas kerana ramai orang faham kenapa harga cili semakin mahal kerana faktor kenaikan harga barang. Di samping itu, harapan Tarmizi serta Aminur terhadap pertanian cili adalah agar golongan muda berani untuk menyahut cabaran dan bijak mengambil peluang untuk mendapat pendapatan melalui bidang pertanian.

Oleh MOHD NEENATUL AIZAL

See author's posts


Arteta cabar pemain Arsenal

PENGURUS Arsenal, Mikel Arteta semalam mencabar pemainnya untuk menyamai standard yang telah ditetapkan oleh Liverpool ketika mereka menghadapi juara Liga Perdana Inggeris (EPL) itu untuk kali kedua dalam tempoh empat hari.

Pasukan Arteta dikalahkan 3-1 oleh The Reds dalam perlawanan EPL Isnin lepas dan mereka kembali ke Anfield pada Jumaat untuk perlawanan pusingan keempat Piala Liga Inggeris.

Walaupun Piala Liga Inggeris tidak tinggi dalam agenda kedua-dua belah pihak, ia merupakan satu lagi petanda bahawa The Gunners menuju ke arah yang betul di bawah Arteta jika mereka dapat mengalahkan pasukan Jurgen Klopp untuk kali ketiga dalam empat pertemuan terakhir mereka.

Mereka mendahului Merseyside pada awal minggu ketika Alexandre Lacazette menjaringkan gol, hanya untuk Liverpool membalas dengan gol daripada Sadio Mane, Andrew Robertson dan Diogo Jota.

Arsenal mengatasi Liverpool menerusi penentuan sepakan penalti dalam Perlawanan Community Shield pada Ogos dan mengalahkan mereka dalam Liga Perdana akhir musim lalu.

Arteta percaya anak buah Klopp adalah standard emas bola sepak Inggeris pada masa ini dan dia mahu pemainnya berusaha untuk mengikuti teladan mereka.

“Saya gembira kerana kami memberi saingan sepanjang permainan dan saya rasa ada banyak perkara yang dapat kami lakukan dengan lebih baik – dan kami akan melakukan yang lebih baik – dan itu akan banyak membantu kami dalam proses ini,” kata Arteta kepada laman web Arsenal.

“Kami mencuba dan mereka percaya. Itulah yang saya minta daripada mereka sebelum perlawanan, untuk dipercayai.

“Untuk bermain di sini dengan watak dan bermain dengan cara kami dan sekarang kami hanya menerima bahawa mereka lebih baik dan bahawa mereka lebih baik pada masa ini dan kami harus melakukan peningkatan.

“Ini adalah tahap yang harus kita capai. Kami akan kembali pada hari Jumaat dan berusaha untuk menang lagi.” – AFP

See author's posts


309 murid SMK Kanowit terima sijil, anugerah

KANOWIT: Seramai 309 orang murid menerima sijil dan anugerah sempena Majlis Graduasi dan Apresiasi Sekolah Menengah Kebangsaan (SMK) Kanowit kali ke-43.

Majlis Graduasi dan Apresiasi ini kali kedua diadakan di Dewan Pejabat Daerah Kanowit selepas tiga tahun negara dilanda pandemik.

Ahli Dewan Undangan Negeri (ADUN) Machan, Allan Siden Gramong menyempurnakan majlis itu.

Allan dalam ucapan perasmiannya berkata, beliau amat teruja melihat jumlah penerima sijil dan anugerah yang begitu ramai.

Beliau turut menggalakkan lebih ramai lagi murid pada masa akan datang bersaing secara sihat baik dari segi akademik, rohani serta sahsiah diri.

Sepanjang majlis tersebut, antara anugerah yang disampaikan ialah anugerah kepada 10 murid terbaik setiap Tingkatan 1 hingga Tingkatan 3, anugerah 10 murid terbaik Tingkatan 4 dan 5 mengikut aliran dan anugerah murid terbaik dalam mata pelajaran.

Penghargaan kepada murid yang melibatkan diri dalam kokurikulum peringkat sekolah hingga ke peringkat kebangsaan, putera puteri sukan, murid harapan SPM dan STPM tahun 2023 serta murid cemerlang sesi pagi dan sesi petang.

Pihak SMK Kanowit juga turut memberi penghargaan kepada 59 murid Tingkatan 6 atas kerana berjaya menamatkan pembelajaran peringkat pra universiti ini.

Oleh AKUN GIMAN

See author's posts


15 NGO terima dana

KUCHING: Sebanyak 15 pertubuhan bukan kerajaan (NGO) menerima sumbangan dana sebanyak RM118,000.

Penyampaian sumbangan itu disempurnakan Timbalan Menteri Tenaga dan Kelestarian Alam Sekitar Dr Hazland Abang Hipni dalam satu majlis ringkas yang diadakan di Tingkat 3, Bangunan Baitul Makmur, Medan Raya di sini, semalam.

Dr Hazland yang juga Ahli Dewan Undangan Negeri (ADUN) Demak Laut, berkata sumbangan dana itu sebahagian aktiviti tahunan di kawasan Dewan Undangan Negeri (DUN) Demak Laut bagi membantu NGO menjalankan aktiviti tahunan yang telah dirancang.

Dalam pada itu, beliau berpesan kepada setiap penerima agar menggunakan dana ini dengan sebaik mungkin yang boleh memberi manfaat kepada setiap ahlinya sama ada secara langsung atau tidak langsung.

Antara NGO yang menerima sumbangan ialah Persatuan Ibu Bapa dan Guru (PIBG) Chung Hua, Persatuan Guru-Guru Al-Quran, Kelab ZDance Kuching, Tabung Kebajikan dan Sosial Pejabat Daerah Kuching, Pertubuhan Kebajikan Islam Malaysia (PERKIM), Persatuan Taekwondo Negeri Sarawak (WTF), Kumpulan Zikir dan Hadrah An-Nur dan Kolej Matrikulasi Sarawak.

Turut menerima Kelab Sosial Kakitangan Pertubuhan Belia Kebangsaan Bersatu Sarawak (SABERKAS) Negeri, Kelab Kebajikan dan Rekreasi Kakitangan, Kelab Muaythai SS Fighters Petra Jaya, Kumpulan Zikir Rohairi, Persatuan Kumpulan Zikir Suara Bakti, Kesatuan Pembantu Makmal (Pelajaran) Negeri Sarawak, Persatuan Nelayan Kawasan (PNK) Sri Muara dan Kelab Institusi Kakitangan Kebajikan Taman Seri Putri Kuching.

Oleh Mohd Neenatul Aizal

See author's posts


Rakyat tempatan digalakkan isi 32,000 kekosongan

KUALA TERENGGANU: Kementerian Perusahaan, Perladangan dan Komoditi mengutamakan rakyat Malaysia untuk mengisi 32,000 kekosongan sebagai penuai buah kelapa sawit dan akan terus memperluaskan maklumat dan iklan pengambilan pekerja untuk mengisi kekosongan itu.

Menterinya, Datuk Dr Mohd Khairuddin Aman Razali berkata, walaupun kementerian sudah banyak melaksanakan karnival kerjaya dan iklan secara besar-besaran termasuk menerusi laman web JobsMalaysia, sambutan rakyat Malaysia untuk pekerjaan itu masih kurang memberangsangkan.

“Mungkin juga ada yang tahu, cuma mereka kurang menerima maklumat yang tepat…mungkin ada yang sangka gaji untuk penuai buah kelapa sawit ini hanya antara RM1,000 hingga RM2,000 sahaja…kerja pula agak berat menyebabkan mereka tidak berminat.

“Sedangkan ia tidak tepat. Kerjaya ini mampu memberi pendapatan sehingga RM3,000 malah disediakan penginapan yang selesa dengan kemudahan asas serta pendidikan anak-anak juga terjaga. Di saat rakyat Malaysia kurang pekerjaan (akibat pandemik Covid-19) inilah peluang yang perlu kita ambil dan isi segera,” katanya.

Beliau berkata demikian kepada pemberita selepas menghadiri Program Malaysia Prihatin peringkat Parlimen Kuala Nerus di sini hari ini. Turut hadir, Pengerusi Kerajaan Tempatan, Perumahan, Kesihatan dan Alam Sekitar Terengganu Dr Alias Razak.

Mengulas lanjut, beliau berkata sekiranya rakyat Malaysia masih tidak berminat untuk mengisi kekosongan jawatan itu, kementerian terpaksa meneruskan permohonan syarikat perladangan untuk membawa masuk 32,000 pekerja asing bagi memastikan kerja-kerja penuaian di ladang sawit tidak terjejas.

“Namun, sudah pasti syarat-syarat yang ketat akan dikenakan kepada syarikat perladangan yang terlibat (bagi membendung penularan Covid-19). Perkara itu masih dalam rundingan dan belum ada kata putus. Namun, kementerian tetap berharap agar rakyat tempatan akan mengambil peluang ini sebaiknya,” katanya.

Masalah kekurangan pekerja dalam sektor perladangan terutama bahagian penuaian berlaku selepas ramai pekerja asing pulang ke negara asal ketika Covid-19 berlaku dan mereka gagal kembali semula ke Malaysia disebabkan sempadan negara masih ditutup.

Mohd Khairuddin berkata, mereka yang berminat untuk mengisi kekosongan itu boleh mendapatkan maklumat lanjut menerusi laman web kementerian, syarikat-syarikat perladangan negara atau melalui  JobsMalaysia.- Bernama

See author's posts


Pertingkat pembiayaan alternatif

KUALA LUMPUR: Kementerian Pembangunan Usahawan dan Koperasi akan mengenal pasti mekanisme untuk meningkatkan peratusan pembiayaan alternatif seperti modal teroka dan pendanaan ramai bagi memudahkan perniagaan baharu menjana modal perniagaan mereka.

Menterinya, Datuk Seri Wan Junaidi Tuanku Jaafar (gambar) berkata, pada masa ini, 95 peratus pembiayaan untuk usahawan tempatan disalurkan daripada institusi kewangan manakala baki lima peratus lagi menerusi wang persendirian dan pembiayaan alternatif seperti pendanaan ramai.

“Setakat ini, kita ada senarai syarikat yang mahu menjadi rakan kongsi atau ‘venture capitalist’ (pemodal teroka) kepada usahawan, namun ada kekangannya.

“Malah, terdapat dua kekangan utama pemodal teroka iaitu syarikat asal yang memohon kerjasama itu tidak mahu saham-saham saham diserahkan kepada pemodal. Selain itu kos untuk sumbangan pemodal teroka juga lebih tinggi daripada kos bank dan juga kerajaan,” katanya.

Beliau berkata demikian ketika menggulung perbahasan usul menjunjung kasih titah Yang di-Pertuan Agong bagi kementerian berkenaan di Dewan Rakyat semalam.

Selain itu, Wan Junaidi berkata Dasar Perusahaan Sosial akan dibentangkan dua bulan lagi dalam usaha mempertingkatkan jumlah usahawan sosial.

“Kita mahu meminda sedikit dasar berhubung dengan perusahaan sosial dan undang-undang koperasi secara strukturnya. Saya yakin menerusi perubahan itu, (pertumbuhan) koperasi akan meningkat,” katanya. – Bernama

See author's posts


M’sia masih berunding dengan Arab Saudi

PUTRAJAYA: Malaysia masih berunding dengan kerajaan Arab Saudi supaya tidak mengenakan diskriminasi vaksin bagi individu yang mahu ke negara itu bagi urusan mengerjakan umrah, kata Menteri Kesihatan Khairy Jamaluddin.

“Kita masih berunding dengan Arab Saudi supaya tidak ada diskriminasi vaksin sebab kita dapati semua vaksin Covid-19 (yang digunakan Malaysia) adalah berkesan dan selamat,” katanya ketika berucap pada majlis penyerahan sumbangan korporat Keluarga Malaysia di Kementerian Kesihatan (KKM) di sini hari ini.

Kerajaan Arab Saudi sebelum ini dilaporkan hanya menerima empat jenis vaksin Covid-19 iaitu keluaran Pfizer-BioNTech, AstraZeneca, Johnson & Johnson dan Moderna sahaja bagi individu yang mahu ke negara berkenaan.

Pada Julai lepas, negara itu mengumumkan individu yang sudah lengkap dos Sinovac dan Sinopharm diterima masuk ke negara itu dengan syarat menerima dos penggalak yang diiktiraf di Arab Saudi.

Khairy dalam pada itu berkata, satu ciri baharu dalam MySejahtera akan disediakan bagi membolehkan individu memohon dos penggalak untuk memenuhi syarat negara lain termasuk bagi urusan mengerjakan umrah atau menunaikan haji.

Khairy sebelum ini memaklumkan individu yang mahu menunaikan umrah tetapi tidak menerima jenis vaksin ditetapkan Arab Saudi boleh memohon kepada KKM untuk mendapatkan suntikan penggalak menerusi aplikasi MySejahtera bermula bulan depan.

Pada majlis berkenaan, KKM menerima sumbangan sejumlah 81 unit katil elektronik bernilai RM2 juta daripada Lembaga Tabung Haji (TH) menerusi Program A’fiat TH 2021 bagi menambah keperluan katil unit rawatan rapi (ICU) di beberapa hospital terpilih.

“Sumbangan ini bukan sahaja akan digunakan di unit ICU malah di unit lain yang sama penting bagi menguruskan kes bukan Covid-19 dalam fasa transisi kita keluar dari pandemik ini,” kata Khairy yang menzahirkan penghargaan kepada TH atas sumbangan berkenaan.

Menurut menteri itu, sumbangan tersebut merupakan lanjutan daripada Program A’fiat TH 2020 di mana TH menyumbang 57 mesin hemodialisis kepada 42 hospital kerajaan dengan nilai sumbangan hampir RM2 juta. – Bernama

See author's posts


Ternakan udang berpotensi tinggi

KUCHING: Seramai 30 peserta dari seluruh kawasan Parlimen Puncak Borneo berjaya menamatkan Kursus Ternakan Udang Kara Air Tawar anjuran ULURN Resources Sdn. Bhd.

Ahli Parlimen Puncak Borneo, Datuk Willie Mongin menyifatkan usaha ini sebagai cabaran peringkat pertama untuk pihak penganjur dan peserta-peserta agar berjaya mencapai matlamat sebagai pengusaha ternakan udang air tawar yang produktif.

“Kita sedia membantu pihak penganjur dan peserta-peserta dalam pelbagai aspek berkaitan bidang ini samada mengadakan kursus seterusnya dan juga inisiatif membantu mereka ke arah pengusaha yang berjaya,”ujarnya.

Bukan itu sahaja, beliau menyatakan bahawa permintaan udang di pasaran sangat baik dan bernilai tinggi. Sehubungan itu, beliau berharap lebih ramai masyarakat khasnya di Puncak Borneo berkecimpung dalam bidang berkenaan.

Willie Mongin yang juga merupakan Timbalan Menteri Perusahaan Perladangan dan Komoditi menyempurnakan majlis penutupan dan penyampaian sijil kursus tersebut yang bertempat di Bangunan Universiti Terbuka Malaysia (OUM), baru-baru ini.

Dalam pada itu, beliau juga turut menyampaikan cek bernilai RM20,000 untuk membantu usaha penganjur mengendalikan kursus selama tiga hari itu.

Oleh ‘AINI ‘AFIFAH HAFIZ

See author's posts


Thailand turunkan prospek KDNK

BANGKOK: Jawatankuasa Dasar Monetari (MPC) Bank of Thailand (BOT) sebulat suara memilih untuk mengekalkan kadar dasar pada paras rendah 0.50 peratus, dan menurunkan prospek ekonominya bagi tahun ini susulan pandemik Covid-19.MPC telah menurunkan kadar dasarnya tiga kali tahun ini – daripada 1.25 peratus kepada 1.00 pada Februari, turun kepada 0.75 peratus pada Mac dan dikurangkan lagi kepada 0.50 peratus pada Mei.

MPC dalam satu kenyataan berkata ekonomi negara itu akan terus menguncup pada 2020 akibat kesan pandemik Covid-19 yang belum pernah terjadi sebelumnya dan langkah-langkah pembendungan yang dilaksanakan kemudiannya yang menjejaskan aktiviti ekonomi global.“Kegiatan ekonomi dijangka pulih secara beransur-ansur pada separuh kedua tahun ini di negara-negara yang dapat membendung wabak itu secara berkesan, termasuk Thailand,” kata kenyataan itu.

Dasar monetari yang akomodatif, serta langkah fiskal, kewangan dan kredit yang dilaksanakan akan membantu mengurangkan kesan buruk wabak tersebut, menyokong pemulihan ekonomi pasca-Covid-19 dan mengurangkan risiko kestabilan kewangan.Sementara itu, BoT menurunkan jangkaan keluaran dalam negara kasar (KDNK) 2020 kepada penurunan 8.1 peratus daripada 5.3 peratus yang diunjurkan pada Mac, tetapi menaikkan unjuran pertumbuhan KDNK 2021 kepada lima peratus daripada tiga peratus yang dianggarkan pada Mac.- Bernama

See author's posts